**** 

**Πρωτοβουλίες Νέων**

*Οδηγός προγράμματος*

**Πίνακας Περιεχομένων**

|  |  |  |
| --- | --- | --- |
|  |  | **Σελ.** |
|  | **ΓΛΩΣΣΑΡΙΟ ΒΑΣΙΚΩΝ ΟΡΩΝ** | **3** |
| 1. | **ΕΙΣΑΓΩΓΗ** | **5** |
| **2.** | **ΠΡΟΥΠΟΛΟΓΙΣΜΟΣ** | **5** |
| **3.** | **ΑΡΜΟΔΙΟΣ ΦΟΡΕΑΣ ΓΙΑ ΤΗ ΔΙΑΧΕΙΡΙΣΗ** | **4** |
| 4. | **ΣΤΟΧΟΙ ΚΑΙ ΕΠΙΔΙΩΞΕΙΣ ΤΟΥ ΠΡΟΓΡΑΜΜΑΤΟΣ** | **5** |
| **5.** | **ΔΡΑΣΕΙΣ ΚΑΙ ΕΠΙΜΕΡΟΥΣ ΣΤΟΧΟΙ** | **6** |
| **6.** | **ΔΙΚΑΙΩΜΑ ΣΥΜΜΕΤΟΧΗΣ** | **10** |
| 6.1 | Δικαιούχοι | 10 |
| 6.2 | Μη Δικαιούχοι | 14 |
| **7.** | **ΥΠΟΒΟΛΗ ΑΙΤΗΣΕΩΝ** | **14** |
| 7.1 | Υποβολή αιτήσεων μέσω του Μηχανογραφημένου Λογισμικού Συστήματος | 14 |
| 7.2 | Προθεσμία υποβολής αιτήσεων | 14 |
| **8.** | **ΑΞΙΟΛΟΓΗΣΗ ΑΙΤΗΣΕΩΝ** | **15** |
| 8.1 | Διαδικασία αξιολόγησης | 15 |
| 8.1.1 | Έλεγχος επιλεξιμότητας | 15 |
| 8.1.2 | Ποιοτική αξιολόγηση Αίτησης | 15 |
| 8.1.3 | Ένταξη αιτήσεων στο Πρόγραμμα | 17 |
| 8.2 | Ενστάσεις | 18 |
| **9.** | **ΚΑΤΑΒΟΛΗ ΧΟΡΗΓΙΑΣ** | **19** |
| 9.1 | Ποσό επιχορήγησης | 19 |
| 9.2 | Απαιτούμενα Παραστατικά | 19 |
| 9.3 | Επιπρόσθετα Παραστατικά | 21 |
| 9.4 | Διαδικασία πληρωμής | 22 |
| **10.** | **ΥΠΟΧΡΕΩΣΕΙΣ ΔΙΚΑΙΟΥΧΩΝ** | **22** |
| 10.1 | Ασφάλεια και υγεία | 22 |
| 10.2 | Οικονομικές κυρώσεις | 23 |
| 10.3 | Προστασία ανηλίκων και ατόμων με ειδικές ανάγκες (ΑΜΕΑ) | 23 |
| 10.4 | Έσοδα | 23 |
| 10.5 | Αλλαγή ημερομηνίας υλοποίησης της δραστηριότητας | 23 |
| 10.6 | Αλλαγή χώρου υλοποίησης της δραστηριότητας | 23 |
| 10.7 | Αλλαγή μορφή δραστηριότητας | 24 |
| 10.8 | Ευθύνη διοργάνωσης δραστηριότητας | 24 |
| **11.** | **ΠΡΟΣΤΑΣΙΑ ΔΕΔΟΜΕΝΩΝ ΠΡΟΣΩΠΙΚΟΥ ΧΑΡΑΚΤΗΡΑ** | **24** |
| **12.** | **ΠΡΟΒΟΛΗ ΤΟΥ ΠΡΟΓΡΑΜΜΑΤΟΣ ΠΡΩΤΟΒΟΥΛΙΕΣ ΝΕΩΝ** | **24** |
| **13.** | **ΠΛΗΡΟΦΟΡΗΣΗ ΚΑΙ ΔΗΜΟΣΙΟΠΟΙΗΣΗ** | **25** |
| **14.** | **ΣΤΟΙΧΕΙΑ ΕΠΙΚΟΙΝΩΝΙΑΣ** | **25** |
| **15.** | **ΑΝΑΘΕΩΡΗΣΗΣ ΟΔΗΓΟΥ** | **26** |
| **16.** | **ΑΠΟΠΟΙΗΣΗ** | **26** |
| **Παράρτημα 1** | ΕΠΙΛΕΞΙΜΕΣ ΔΡΑΣΤΗΡΙΟΤΗΤΕΣ & ΔΑΠΑΝΕΣ / ΑΝΩΤΑΤΑ ΠΟΣΑ ΕΠΙΧΟΡΗΓΗΣΗΣ | **27** |
| **Παράρτημα 2** | ΔΙΚΑΙΟΥΧΟΙ, ΜΕΓΙΣΤΟΣ ΑΡΙΘΜΟΣ ΥΠΟΒΟΛΗΣ ΑΙΤΗΣΕΩΝ ΚΑΙ ΠΡΟΥΠΟΘΕΣΕΙΣ | **34** |

**ΓΛΩΣΣΑΡΙΟ ΒΑΣΙΚΩΝ ΟΡΩΝ**

**Νέοι/νέες :** Άτομα που κατά την τελευταία ημέρα υποβολής αιτήσεων της περιόδου κατά την οποία υποβάλλεται η Αίτηση έχουν κλείσει τα 13 τους χρόνια (12 ετών +365 μέρες και άνω) ΚΑΙ δεν έχει παρέλθει η 35η επέτειος της γέννησης τους (μέχρι 34 ετών+ 365 μέρες)»

**Άτυπη Ομάδα Νέων: Ομάδα νέων που δεν έχει νομική προσωπικότητα δυνάμει της ισχύουσας εθνικής νομοθεσίας, και που κατά την τελευταία ημέρα υποβολής αιτήσεων της περιόδου κατά την οποία υποβάλλεται η Αίτηση έχουν κλείσει τα 13 τους χρόνια (12 ετών +365 μέρε**ς και άνω) ΚΑΙ δεν έχει παρέλθει η 35η επέτειος της γέννησης τους (μέχρι 34 ετών+ 365 μέρες)», υπό την προϋπόθεση ότι ο εκπρόσωπός της, έχει την ικανότητα να αναλαμβάνει νόμιμες οικονομικές δεσμεύσεις για λογαριασμό της. Ο εκπρόσωπος της μπορεί να είναι ηλικίας και πέραν των 35 χρόνων. Η κάθε Άτυπη Ομάδα Νέων θα πρέπει να διαφέρει ως προς τη σύνθεση των μελών της, τουλάχιστον κατά το 75%, Οι δράσεις των Άτυπων Ομάδων Νέων σε καμία περίπτωση δεν πρέπει να συνδέονται με Οργανώσεις, Σωματεία, Μ.Κ.Ο. και Σχολές.

**Νομική Υπόσταση**: όταν μια οργάνωση ή φορέας πληρούν ορισμένες εθνικές προϋποθέσεις (εγγραφή, δήλωση, δημοσίευση κ.λ.π.), οι οποίες τους δίνουν τη δυνατότητα να αναγνωρίζονται επισήμως από τον Οργανισμό Νεολαίας Κύπρου.

**Δικαιούχος**: οποιαδήποτε οργάνωση, φορέας, ομάδα νέων, άτομα, που έχουν το δικαίωμα να συμμετάσχουν στην υλοποίηση μιας δραστηριότητας στο πλαίσιο του «Πρωτοβουλίες Νέων».

**Δραστηριότητα**: Μεμονωμένη δραστηριότητα ή σειρά από ενέργειες με συγκεκριμένο/ καθορισμένο βραχυπρόθεσμο χρονοδιάγραμμα και πρόγραμμα που σκοπό έχει/ουν την παραγωγή ενός συγκεκριμένου αποτελέσματος. Οι δράσεις μπορούν να πραγματοποιούνται σε τοπικό, επαρχιακό ή και εθνικό επίπεδο.

**Εκστρατεία:** είναι το σύνολο δραστηριοτήτων με σκοπό την επίτευξη συγκεκριμένου στόχου. Η εκστρατεία μεταξύ άλλων μπορεί να περιλαμβάνει και τα ακόλουθα: ημερίδα, εργαστήρια, δεντροφύτευση, αιμοδοσία, αθλητική δραστηριότητα, δραστηριότητα ενημέρωσης. Στην διοργάνωση εκστρατείας δεν συμπεριλαμβάνεται η διοργάνωση εκδρομών και η διοργάνωση πολιτιστικών δραστηριοτήτων

**Φεστιβάλ:** σειρά από καλλιτεχνικές εκδηλώσεις ψυχαγωγικού ή/και διαγωνιστικού χαρακτήρα που οργανώνονται είτε κάθε χρόνο συνήθως κατά το ίδιο χρονικό διάστημα, είτε για πρώτη φορά. Το φεστιβάλ μπορεί να είναι μονοήμερο, διήμερο ή και μεγαλύτερης διάρκειας.

**Έντυπο Τελικού Απολογισμού**: έντυπο που πρέπει να συμπληρωθεί, υπογραφθεί και υποβληθεί μέσω του Λογισμικού Συστήματος του Προγράμματος εντός **40 ημερολογιακών ημερών** από την ημερομηνία λήξης της δραστηριότητας, προκειμένου να περιγράψει τον τρόπο υλοποίησης της και να αναφέρει τα πραγματικά έξοδα και έσοδα της.

**Επιλέξιμες Δαπάνες**: δαπάνες που σύμφωνα με τον Οργανισμό Νεολαίας Κύπρου, θεωρούνται απαραίτητες για την υλοποίηση της δραστηριότητας και περιγράφονται αναλυτικά για κάθε Δράση στο Παράρτημα 1 του παρόντος Οδηγού.

**Εργάσιμες μέρες**: για τους σκοπούς του Προγράμματος, εργάσιμες μέρες θεωρούνται η Δευτέρα-Παρασκευή, με εξαίρεση τις δημόσιες αργίες .

**Ημερολογιακές μέρες**: όλες οι ημέρες της εβδομάδας, συμπεριλαμβανομένων και των Σαββατοκύριακων και των δημόσιων αργιών.

**Κερδοσκοπία**: η πραγματοποίηση κέρδους από τη διοργάνωση μιας δραστηριότητας, όπως προκύπτει από τον έλεγχο των τελικών λογαριασμών (δηλ. τα έσοδα να υπερβαίνουν τα έξοδα).

**1. ΕΙΣΑΓΩΓΗ**

Το Πρόγραμμα «Πρωτοβουλίες Νέων» αφορά σε επιχορηγήσεις δραστηριοτήτων που διοργανώνονται από νέους και οργανωμένα σύνολα εντός της Κυπριακής Δημοκρατίας, με εξαίρεση τις δραστηριότητες που εμπίπτουν στην Υπόδραση 6.2 – Συμμετοχή νέων σε συνέδρια/σεμινάρια, σε Διεθνή Φόρουμ και εκπροσωπήσεις σε Ευρωπαϊκούς και Διεθνείς διαγωνισμούς.

Όλες οι δραστηριότητες, καθώς επίσης οι Κανόνες και οι Προϋποθέσεις για τη λήψη επιχορήγησης στο πλαίσιο του Προγράμματος, προσδιορίζονται στον παρόντα Οδηγό.

Από τη χρηματοδότηση δραστηριοτήτων δεν εξαιρούνται αυτές που διοργανώνονται στις κατεχόμενες περιοχές και στις Βρετανικές Βάσεις.

Τα παραστατικά (τιμολόγια και αποδείξεις) που εκδίδονται στα κατεχόμενα, σε καμία περίπτωση δεν γίνονται αποδεκτά.

**2. ΠΡΟΥΠΟΛΟΓΙΣΜΟΣ**

Το Πρόγραμμα «Πρωτοβουλίες Νέων» είναι Εθνικό Πρόγραμμα επιχορηγήσεων. Ο προϋπολογισμός του εγκρίνεται στο πλαίσιο έγκρισης του συνολικού προϋπολογισμού του Οργανισμού Νεολαίας σε ετήσια βάση, από το Υπουργικό Συμβούλιο και τη Βουλή των Αντιπροσώπων.

Η κατανομή του εγκριθέντος Προϋπολογισμού γίνεται σύμφωνα με τις κατηγορίες Δικαιούχων που αναγράφονται στη σημείο 3.1 – Δικαιούχοι. Το ποσοστό επιχορήγησης που διατίθεται για την κάθε Κατηγορία, αποφασίζεται από το Διοικητικό Συμβούλιο.

**3. ΑΡΜΟΔΙΟΣ ΦΟΡΕΑΣ ΓΙΑ ΤΗ ΔΙΑΧΕΙΡΙΣΗ**

Υπεύθυνος για τη διαχείριση του Προγράμματος «Πρωτοβουλίες Νέων» είναι ο ***Οργανισμός Νεολαίας Κύπρου*** (εφεξής «ΟΝΕΚ»). Διαχειρίζεται τον προϋπολογισμό και θέτει τις προτεραιότητες, τους στόχους και τα κριτήρια του Προγράμματος σε συνεχή βάση. Επιπρόσθετα, καθοδηγεί και παρακολουθεί τη γενική εφαρμογή και αξιολογεί το Πρόγραμμα.

Για σκοπούς αποτελεσματικότερης διαχείρισης του Προγράμματος, έχει συσταθεί από τον ΟΝΕΚ, η ***Υπηρεσία του Προγράμματος,*** η οποία αποτελείται από Λειτουργούς του Οργανισμού.

Κύριος ρόλος της Υπηρεσίας είναι:

* η παροχή κάθε είδους συμβουλευτικών υπηρεσιών προς τους ενδιαφερόμενους αιτητές με σκοπό τη διευκόλυνσή τους στην υποβολή της αίτησης μέσω του Λογισμικού Προγράμματος
* η παρακολούθηση της υλοποίησης των επιχορηγούμενων Δραστηριοτήτων.
* ο έλεγχος του τελικού απολογισμού των επιχορηγούμενων Δραστηριοτήτων.

**4. ΣΤΟΧΟΙ ΚΑΙ ΕΠΙΔΙΩΞΕΙΣ ΤΟΥ ΠΡΟΓΡΑΜΜΑΤΟΣ**

Το Πρόγραμμα παρέχει κίνητρα στους νέους για κινητικότητα και ενεργό συμμετοχή στα πολιτιστικά, αθλητικά, πολιτικά και κοινωνικά δρώμενα της Κύπρου. Παράλληλα δημιουργεί τις κατάλληλες συνθηκες έτσι ώστε να προωθηθεί ο εθελοντισμος, η υγιής απασχολήση, η κοινωνικοποίηση και η δικτύωση των νέων, η ανάπτυξη δεξιοτήτων και η αποκόμιση εμπειριών και γνώσεων γύρω από τις διάφορες θεματικές -προτεραιότητες που προωθεί το πρόγραμμα. Το Πρόγραμμα ενθαρρύνει τη χρήση της μεθόδου της άτυπης, μη τυπικής μάθησης με απώτερο σκοπό τη δημιουργία ενεργών πολιτών.

Το Πρόγραμμα επιδιώκει την στήριξη δραστηριοτήτων σε ένα ή/και περισσότερους στόχους της Εθνικής Στρατηγικής για τη Νεολαία:

1. Απασχόληση και Επιχειρηματικότητα
2. Κοινωνική Ενσωμάτωση
3. Συμμετοχή
4. Εκπαίδευση κα Κατάρτιση
5. Υγεία και Ευεξία
6. Εθελοντισμός
7. Νέοι και Κόσμος
8. Δημιουργικότητα και Πολιτισμός

**5. ΔΡΑΣΕΙΣ ΚΑΙ ΕΠΙΜΕΡΟΥΣ ΣΤΟΧΟΙ**

Το Πρόγραμμα επιχορηγεί δραστηριότητες οι οποίες εμπίπτουν στις πιο κάτω Δράσεις και ικανοποιούν τους πιο κάτω επιμέρους στόχους του Προγράμματος.

**Δράση 1: Ενεργός Συμμετοχή**

Στόχος είναι η ενδυνάμωση των νέων για ενεργό συμμετοχή στη δημοκρατική ζωή, ενισχύοντας τις πρωτοβουλίες που αποσκοπούν στην ενεργή συμμετοχή τους στην πολιτική και κοινωνική ζωή του τόπου αλλά και ευρύτερα και στην εμπλοκή τους σε όλα τα στάδια λήψης αποφάσεων που αφορούν στη διαμόρφωση πολιτικών που αντικατοπτρίζουν τις ανάγκες και τις απόψεις τους.

Η επίτευξη του στόχου μπορεί να πραγματοποιηθεί μέσω της διοργάνωσης σεμιναρίων, συναντήσεων, διαβουλεύσεων στο πλαίσιο της διαδικασίας του Δομημένου / Διαρθρωμένου Διαλόγου μεταξύ των νέων καθώς και υπευθύνων χάραξης πολιτικής στον τομέα της νεολαίας για την διαμόρφωση πολιτικών που αφορούν στους νέους.

**Δράση 2: Κοινωνικές παρεμβάσεις**

Οι Κοινωνικές παρεμβάσεις αφορούν σε δραστηριότητες για την Προστασία του Περιβάλλοντος, Δράσεις Πρόληψης, Κοινωνικές Διακρίσεις, Υγεία και Ευεξία, Νεολαία και Αθλητισμό και Δράσεις Κοινωνικής Προσφοράς.

Συγκεκριμένα:

Υπόδραση 2.1: - Κοινωνικές δράσεις

***Δράσεις για Προστασία του Περιβάλλοντος***

Στόχος είναι η προώθηση της περιβαλλοντικής παιδείας και η ανάπτυξη περιβαλλοντικής συνείδησης

ανάμεσα στους νέους.

***Δράσεις για Πρόληψη***

Στόχος είναι η στήριξη δράσεων πρόληψης, που σκοπό έχουν τον περιορισμό των παραγόντων κινδύνου που οδηγούν στη χρήση ουσιών εξάρτησης, καθώς και σε άλλες μορφές εξάρτησης, στην παραβατική /αντικοινωνική συμπεριφορά, στη βία στα γήπεδα, στην προώθηση της οδικής ασφάλειας και στην προώθηση θετικής στάσης ζωής.

***Δράσεις για Κοινωνικές Διακρίσεις***

Στόχος είναι η ενθάρρυνση ανάπτυξης δραστηριοτήτων που σκοπό έχουν την προώθηση της κοινωνικής συνοχής, της καταδεκτικότητας, του σεβασμού στα ανθρώπινα δικαιώματα, στις διαφυλικές σχέσεις και στη διαφορετικότητα, καθώς και στην καταπολέμηση γενικά των διακρίσεων. Επίσης, στην ενθάρρυνση ανάπτυξης δραστηριοτήτων οι οποίες θα συμβάλλουν στην κοινωνική ενσωμάτωση και συμμετοχή των νέων με λιγότερες ευκαιρίες ή και που απειλούνται με κοινωνικό αποκλεισμό. Σταθερή επιβίωση είναι η διαρκής ενημέρωση και πληροφόρηση των νέων αναφορικά με τα δικαιώματα όλων των ομάδων με λιγότερες ευκαιρίες ή και που απειλούνται με κοινωνικό αποκλεισμό.

***Δράσεις για Υγεία, Ψυχική Υγεία και Ευεξία των νέων***

Στόχος είναι η στήριξης δραστηριοτήτων που σκοπό έχουν την πρόληψη (μέσω της ενημέρωσης και της ευαισθητοποίησης των νέων) σε θέματα Υγείας, Ψυχικής Υγείας και περιεκτικής σεξουαλικής διαπαιδαγώγησης, καθώς και των δικαιωμάτων τους σε θέματα που αφορούν στη σωματική ψυχοκοινωνική, σεξουαλική και αναπαραγωγική υγεία

***Δράσεις Κοινωνικής Προσφοράς και Αλληλεγγύης***

Στόχος είναι η στήριξη δραστηριοτήτων κοινωνικής προσφοράς, οι οποίες εντάσσονται στο πλαίσιο της Κοινωνικής Αλληλεγγύης με απώτερο στόχο τη στήριξη νέων με λιγότερες ευκαιρίες και τη βελτίωση της ποιότητας ζωής ευάλωτων ομάδων. Οι δράσεις θα προορίζονται σε συγκεκριμένες κοινωνικές ομάδες νέων που βρίσκονται σε δυσμενή κατάσταση και θα πρέπει να περιορίζονται στην προσφορά υλικών αγαθών και χρήματα.

***Υπόδραση 2.2 – Αιμοδοσία***

***Υπόδραση 2.3 – Δεντροφύτευση***

***Υπόδραση 2.4 - Αθλητική Δραστηριότητα***

Στόχος είναι η προώθηση της υγιούς απασχόλησης των νέων μέσω της διοργάνωσης αθλητικών δραστηριοτήτων και η καλλιέργεια κουλτούρας φυσικής δραστηριότητας και θετικής στάσης προς τον αθλητισμό.

**Δράση 3: Δικοινοτικές Επαφές Νέων**

Στόχος είναι η ενδυνάμωση των επαφών μεταξύ Ε/Κ και Τ/Κ νέων, που στόχο έχουν τον από κοινού προβληματισμό και τη χάραξη κοινών στόχων για το μέλλον του τόπου. Πρέπει απαραιτήτως σε αυτή να διασφαλίζεται η συμμετοχή νέων και των δυο κοινοτήτων.

**Δράση 4: Εκπαιδευτικές εκδρομές**

Στόχος είναι η ενθάρρυνση των νέων να γνωρίσουν την Κύπρο, την ιστορία και τον πολιτισμό της.

**Δράση 5: Πολιτιστικές Παρεμβάσεις**

***Υποδράση 5.1 :*** Στόχος είναι η ενθάρρυνση για ανάπτυξη δραστηριοτήτων πολιτιστικής έκφρασης και καλλιτεχνικής δημιουργίας και γενικά η ανάπτυξη πρωτοβουλιών εκ μέρους των νέων σε θέματα πολιτισμού.

***Υποδράση 5.2:*** Στόχος είναι η ενθάρρυνση για ανάπτυξη πολιτιστικών παρεμβάσεων, συγκεκριμένα εκθέσεις (ζωγραφικής. Φωτογραφίας, γλυπτικής), παραγωγή δίσκου, ταινίας μικρού μήκους/ ντοκιμαντέρ.

**Δράση 6: Υποστηρικτικά μέτρα**

***Υποδράση 6.1: Οικονομική ενίσχυση Συντονιστικών Σωμάτων Νεολαίας***

Στόχος είναι η ετήσια επιχορήγηση για την κάλυψη των λειτουργικών εξόδων των ακόλουθων:

* Φοιτητικές Οργανώσεις[[1]](#footnote-2)
* Παγκύπρια Ομοσπονδία Φοιτητικών Ενώσεων (ΠΟΦΕΝ)
* Παγκύπρια Συντονιστική Επιτροπή Μαθητών (ΠΣΕΜ)[[2]](#footnote-3)
* Συμβούλιο Νεολαίας Κύπρου (ΣΥΝΚ)
* Κυπριακός Οργανισμός Κέντρων Νεότητας (ΚΟΚΕΝ)
* Τ/Κ Πολιτικές Οργανώσεις Νεολαίας

Οι αιτητές της πιο πάνω Υποδράσης θα πρέπει να συμπληρώνουν μέσω του Λογισμικού Συστήματος την **Ειδική Αίτηση** η οποία πρέπει να υποβάλλεται ΜΑΖΙ με τους **Ελεγμένους Οικονομικούς Λογαριασμούς** του προηγούμενου έτους όταν και εφ’ εφόσον αυτοί είναι έτοιμοι, όχι όμως αργότερα από **τις 31 Αυγούστου του τρέχοντος έτους**. Μαζί, θα πρέπει να υποβάλλουν α*πολογισμό δράσεων, καθώς επίσης προγραμματισμό δραστηριοτήτων και προϋπολογισμό εσόδων και εξόδων του τρέχοντος έτους.*

***Υποδράση 6.2: Συμμετοχή νέων σε συνέδρια/σεμινάρια, σε Διεθνή Φόρουμ και εκπροσωπήσεις σε Ευρωπαϊκούς και Διεθνείς διαγωνισμούς.***

Στόχος είναι η στήριξη των νέων και οργανωμένων συνόλων για τη συμμετοχή τους σε συνέδρια/σεμινάρια και Διεθνή Φόρουμ τα οποία δικαιολογούν πλήρως την συμμετοχή τους, καθώς και για τη συμμετοχή νέων/ ομάδων νέων σε Ευρωπαϊκούς ή/και Διεθνείς διαγωνισμούς.

Βασική προϋπόθεση για τη συμμετοχή στην εν λόγω δράση είναι η επαρκής αιτιολόγηση της συμμετοχής ή της εκπροσώπησης της Κύπρου σε Ευρωπαϊκό ή και Διεθνή διαγωνισμό με την υποβολή πρόσκλησης / βεβαίωσης από σχετικό οργανισμό.

Για τη συγκεκριμένη Υποδράση, το Διοικητικό Συμβούλιο δύναται να εξετάζει αιτήματα μεμονωμένα και πέραν των καθορισμένων χρονοδιαγραμμάτων υποβολής των αιτήσεων για τα οποία θα «ανοίγει» ξεχωριστή πρόσκληση διάρκειας συγκεκριμένου χρονοδιαγράμματος και **νοουμένου ότι εξακολουθεί να υπάρχει διαθέσιμο κονδύλι στον Προϋπολογισμό, στην συγκεκριμένη Δράση.**

***Υποδράση 6.3: Νέοι και Βιβλίο***

Στόχος είναι η καλλιέργεια αναγνωστικής συνείδησης των νέων μέσω του εμπλουτισμού των βιβλιοθηκών οργανώσεων νεολαίας και οργανωμένων συνόλων μη προνομιούχων νέων καθώς και η στήριξης νέων και οργανώσεων νεολαίας για έκδοση συγγραφικού έργου [[3]](#footnote-4),[[4]](#footnote-5),[[5]](#footnote-6).

**Υποδράση** *6.3.1 η αγορά βιβλίων με σκοπό την καλλιέργεια της αναγνωστικής συνείδησης*

***Υποδράση*** *6.3.2 στήριξη των νέων για την έκδοση συγγραφικού έργου*

***Υπόδραση 6.4: Επίπλωση & Διαμόρφωση ειδικών χώρων της νεολαίας και Εισαγωγή στις νέες τεχνολογίες***

Στόχος είναι η επίπλωση και διαμόρφωση ειδικών χώρων για τη νεολαία και ο εμπλουτισμός των ειδικών χώρων για τη νεολαία με σύγχρονο τεχνολογικό εξοπλισμό.

6.4.1 Δικαιούχοι της δράσης 6.4 είναι οι Πολιτικές Οργανώσεις Νεολαίας, οι Οργανώσεις Νεολαίας ΜΕ αποδεδειγμένη Παγκύπρια δράση, οι Οργανώσεις Νεολαίας ΧΩΡΙΣ Παγκύπρια δράση και τα Κέντρα Νεότητας.

6.4.2 Οι Οργανώσεις Νεολαίας ΜΕ αποδεδειγμένη Παγκύπρια Δράση καθώς και οι Οργανώσεις Νεολαίας ΧΩΡΙΣ Παγκύπρια Δράση θα πρέπει να διαθέτουν χώρο στέγασης και λειτουργίας και μαζί με την αίτηση τους να προσκομίζουν Λογαριασμό Κοινής Ωφελείας.

6.4.3 Τα Κέντρα Νεότητας, θα μπορούν να υποβάλλουν πιστοποιημένο έγγραφο ή/και Βεβαίωση από τον ΚΟΚΕΝ το οποίο δύναται να γίνεται αποδεκτό.

6.4.4 Τα Δημοτικά και τα Κοινοτικά Συμβούλια Νεολαίας, θα μπορούν να υποβάλλουν πιστοποιημένο έγγραφό ή/και Βεβαίωση από το Δήμο ή/και την Κοινότητα το οποίο θα εγκρίνεται από τον ΟΝΕΚ.

***6.5 Αριθμός Υποβολής αιτήσεων στη Δράση 6.4:***

6.5.1 Οι Πολιτικές Οργανώσεις Νεολαίας και οι Οργανώσεις Νεολαίας ΜΕ αποδεδειγμένη Παγκύπρια δράση δύνανται να υποβάλλουν μόνο ΜΙΑ αίτηση κάθε ΔΥΟ χρόνια.

6.5.2 Οι Οργανώσεις ΧΩΡΙΣ Παγκύπρια δράση δύνανται να υποβάλλουν μόνο ΜΙΑ αίτηση κάθε ΤΡΙΑ χρόνια.

6.5.3 Τα Κέντρα Νεότητας δύνανται να υποβάλλουν μόνο ΜΙΑ αίτηση κάθε ΔΥΟ Χρόνια

**Δράση 7: Σχέδια Καινοτομίας & Δημιουργικότητας**

Στόχος είναι η προώθηση και η ενθάρρυνση της φαντασίας, της δημιουργικότητας και της καινοτομίας.

**Δράση 8: ΝΕΠΟΜΑΚ - Απόδημοι Κύπριοι νέοι**

Στόχος είναι η στήριξη δράσεων που πραγματοποιούνται από τους απόδημου Κύπριους νέους μέλη της ΝΕΠΟΜΑΚ με σκοπό την εκμάθηση της ελληνικής γλώσσας καθώς και τη γνωριμία τους με την ιστορία και τον πολιτισμό της Κύπρου.

**6. ΔΙΚΑΙΩΜΑ ΣΥΜΜΕΤΟΧΗΣ**

Δικαίωμα συμμετοχής στο Πρόγραμμα έχουν φυσικά ή νομικά πρόσωπα τα οποία διοργανώνουν δραστηριότητες οι οποίες εμπίπτουν σε μια ή περισσότερες από τις κατηγορίες που αναφέρονται στο 6.1. Συμμετέχοντες σε μια δραστηριότητα είναι τα φυσικά πρόσωπα (νέοι/νέες, εθελοντές κ.ά.) που συμμετέχουν στις δραστηριότητες που διοργανώνουν οι δικαιούχοι φορείς.

**6.1 Δικαιούχοι**

Δικαίωμα συμμετοχής στο Πρόγραμμα έχουν όσοι αναφέρονται στις τρεις πιο κάτω κατηγορίες :

**6.1.1 Κατηγορία Α΄ Νέοι και Άτυπες Ομάδες Νέων**

**(α)** **Άτυπη Ομάδα Νέων**

**Ορισμός: Άτυπη Ομάδα *Νέων ορίζεται μια ομάδα με τουλάχιστον 4 άτομα, που κατά την τελευταία ημέρα υποβολής αιτήσεων της περιόδου κατά την οποία υποβάλλεται η Αίτηση έχουν κλείσει τα 13 τους χρόνια (12 ετών +365 μέρες και άνω) ΚΑΙ δεν έχει παρέλθει η 35η επέτειος της γέννησης τους (μέχρι 34 ετών+ 365 μέρες)»*** ***οι οποίοι συμμετέχουν ενεργά σε δραστηριότητες που αφορούν στους νέους, (εφεξής αποκαλούμενη «άτυπη ομάδα νέων»).***

Οι Άτυπες Ομάδες Νέων θα πρέπει μαζί με την αίτηση, να υποβάλλουν τα στοιχεία των Μελών της Ομάδας και ο εξουσιοδοτημένος εκπρόσωπος της.

Στην περίπτωση της Άτυπης Ομάδας ο εξουσιοδοτούμενος εκπρόσωπος τους μπορεί να είναι άτομο και πέραν των 35 χρόνων.

Στις περιπτώσεις που όλα τα Μέλη της Άτυπης Ομάδας είναι κάτω των 18 χρόνων, ο εξουσιοδοτούμενος εκπρόσωπος τους, πρέπει να είναι ενήλικας ο οποίος μπορεί να είναι και πέραν των 35 χρόνων.

Η κάθε Άτυπη Ομάδα Νέων θα πρέπει να διαφέρει ως προς τη σύνθεση των μελών της, τουλάχιστον κατά το 75%,

Οι δράσεις των Άτυπων Ομάδων Νέων σε καμία περίπτωση δεν πρέπει να συνδέονται με Οργανώσεις, Σωματεία, Μ.Κ.Ο. και Σχολές.

Οι Άτυπες Ομάδες Νέων είναι δικαιούχοι του Προγράμματος **ΜΙΑ** φορά το χρόνο στις Δράσεις 1, 2, 4, 5.1 5.2, 6.2 και 7. Δεν είναι δικαιούχοι πραγματοποίησης **Εκστρατειών και Φεστιβάλ**.

**Σημείωση 1**:

* Για τη Δράση 4 - Εκπαιδευτικές Εκδρομές, μια άτυπη ομάδα νέων για να δικαιούται να αιτηθεί θα πρέπει να αποτελείται από τουλάχιστον 20 μέλη. Εξαιρούνται οι Ειδικές Σχολές ή Σωματεία ή Ομάδες Νέων που ασχολούνται με άτομα Α.με.Α. και με νεαρά άτομα Α.μ.ΕΑ.

**Σημείωση 2:**

* Για τη Δράση 6.2 - Συμμετοχή των νέων σε συνέδρια/σεμινάρια και Διεθνή Φόρουμ, καθώς και για συμμετοχή σε Ευρωπαϊκούς ή/και Διεθνείς διαγωνισμούς. Στις περιπτώσεις ομαδικής εκπροσώπησης θα μπορεί να υποβάλλεται μία αίτηση.
* Στην περίπτωση όπου οι συμμετέχοντες είναι ανήλικοι, κατά την υποβολή της αίτησης θα πρέπει να συμπληρώνονται και τα στοιχεία από τους δύο γονείς (όπου αυτό ισχύει) ή τον κηδεμόνα. Το εξουσιοδοτούμενο άτομο θα πρέπει να είναι πέραν 18 χρόνων.
* Στην περίπτωση της ομαδικής συμμετοχής, ο εγκεκριμένος αριθμός συμμετεχόντων δεν θα ξεπερνά τα 10 άτομα.

**(β) Νέος/α μέχρι**

**Ορισμός*: Νέος/α ορίζεται ένα άτομο που κατά τη στιγμή λήξης της προθεσμίας υποβολής αιτήσεων, έχει κλείσει τα 13 του χρόνια (12 ετών +365 μέρες και άνω) ΚΑΙ δεν έχει παρέλθει η 35η επέτειος της γέννησης του (μέχρι 34 ετών + 365 μέρες*.**

* Σε περίπτωση που είναι κάτω των 18 ετών, στην αίτηση θα πρέπει να υπάρχει σαφής καθορισμός ενήλικα Νόμιμου / Κηδεμόνα εκπροσώπου.
* Ο Νέος/α είναι δικαιούχοι του Προγράμματος **ΜΙΑ** φορά το χρόνο στις Δράσεις 5.2, 6.2, 6.3.2 και 7.

**6.1.2 Κατηγορία Β΄ Οργανώσεις Νεολαίας**

**Ορισμός:** ***Οργάνωση Νεολαίας ορίζεται μια διακριτή κοινωνική οντότητα ή ένωση ή σύνολο ανθρώπων, που με συγκεκριμένες σχέσεις, διαδικασίες, συστήματα, μεθόδους επιδιώκουν την επίτευξη σκοπών που υπηρετούν τους νέους ανθρώπους της Κύπρου.***

Στην Κατηγορία Β΄ εμπίπτουν οι πιο κάτω:

**(α) Πολιτικές Οργανώσεις Νεολαίας που πληρούν τα πιο κάτω κριτήρια.**

1. Το κόμμα τους να διαθέτει κοινοβουλευτική ομάδα όπως αυτή καθορίζεται στο νόμο.
2. Να υποβάλλουν Ελεγμένες Οικονομικές Καταστάσεις του προηγούμενου οικονομικού έτους οι οποίες θα πρέπει να υποβάλλονται μέχρι τις 31 Αυγούστου του τρέχοντος έτους.
3. Για τις Φοιτητικές Παρατάξεις οι οποίες είναι δικαιούχοι της Δράσης 6.1, οι Ελεγμένες Οικονομικές Καταστάσεις του προηγούμενου οικονομικού έτους, θα πρέπει επίσης να υποβάλλονται μέχρι τις 31 Αυγούστουτου τρέχοντος έτους.
4. Να ασπάζονται τις αρχές που έχουν τεθεί στην Ευρωπαϊκή Σύμβαση Ανθρωπίνων Δικαιωμάτων, και ιδίως στο άρθρο 14 που διασφαλίζει την ίση μεταχείριση όσον αφορά στην απόλαυση των λοιπών δικαιωμάτων που αναγνωρίζει η σύμβαση, λειτουργούν στη βάση Δημοκρατικών Αρχών, έχουν διοικητικά σώματα και δημοκρατικές διαδικασίες εκλογής τους, επιδιώκουν τους σκοπούς και στόχους τους με δημοκρατικές διαδικασίες και το καταστατικό τους δεν περιέχει μη δημοκρατικές διαδικασίες ή διατάξεις.
5. Να επιδιώκουν τους σκοπούς του Οργανισμού Νεολαίας όπως αυτοί ορίζονται στον Περί Οργανισμού Νόμο, άρθρο 6 και που είναι οι ακόλουθοι:

«α) Την πρόοδο και την ευημερία όλων των νέων της Κύπρου, ανεξάρτητα από εθνική καταγωγή ή θρησκεία,

β) την παροχή ευκαιριών σε όλους τους νέους και τις οργανώσεις τους για συμμετοχή και για ανάληψη ευθύνης στην κοινωνική, οικονομική και πολιτιστική ανάπτυξη και πρόοδο της κοινότητάς τους και του τόπου γενικότερα,

γ) τη δημιουργική απασχόληση και ψυχαγωγία των νέων της Κύπρου

δ) την άμεση και αποτελεσματική αντιμετώπιση των προβλημάτων που απασχολούν την νεολαία»,

**Σημείωση 3:**

Στην περίπτωση ύπαρξης Φοιτητικών Παρατάξεων που συνδέονται με Πολιτικές Οργανώσεις Νεολαίας, δικαιούχοι στο Πρόγραμμα (πλην της Δράσης 6.1 – Ετήσια Χορηγία Συντονιστικών Σωμάτων Νεολαίας) είναι οι Πολιτικές Οργανώσεις Νεολαίας οι οποίες θα υποβάλλουν την αίτηση στο Πρόγραμμα. Φορέας υλοποίησης της δράσης δύναται να είναι είτε ο Αιτητής / Δικαιούχος, είτε οι Φοιτητικές Παρατάξεις που συνδέονται με τις Πολιτικές Οργανώσεις Νεολαίας, είτε από κοινού, ήτοι Συνδιοργανωτές.

**Σημείωση 4:**

* Σε περίπτωση που Πολιτική Οργάνωση Νεολαίας ΔΕΝ διαθέτει κοινοβουλευτική ομάδα, δύναται να θεωρηθεί ως Οργάνωση Νεολαίας ΜΕ αποδεδειγμένη Παγκύπρια δράση μόνο στην περίπτωση που πληροί τα κριτήρια που καθορίζονται πιο κάτω και αφορούν στις Οργανώσεις Νεολαίας ΜΕ αποδεδειγμένη Παγκύπρια δράση. Σε διαφορετική περίπτωση θα εντάσσονται στην κατηγορία 6.1.2 (γ), δηλαδή, στις Οργανώσεις Νεολαίας ΧΩΡΙΣ Παγκύπρια δράση.

**(β) Οργανώσεις Νεολαίας ΜΕ αποδεδειγμένη Παγκύπρια δράση που πληρούν τα πιο κάτω κριτήρια:**

1. Διαθέτουν δικό τους καταστατικό ή κανόνες λειτουργίας. Δύναται να έχουν νομικό καθεστώς σωματείου ή ιδρύματος μη κερδοσκοπικής οργάνωσης και μη κερδοσκοπικής εταιρείας.
2. Η πλειοψηφία των μελών του Δ.Σ. της οργάνωσης, κατά τη στιγμή της λήξης της προθεσμίας υποβολής αιτήσεων θα πρέπει να έχει συμπληρώσει το 13ο έτος της ηλικίας τους ΚΑΙ να μην έχουν υπερβεί το 35ο έτος της ηλικίας τους.
3. Να λειτουργούν Επαρχιακά Σώματα τα οποία να βρίσκονται σε τουλάχιστο 4 Επαρχίες.
4. Η έννοια που προσδίδεται στα Επαρχιακά Σώματα είναι η ύπαρξη κτηριακών υποδομών με δηλωμένη διεύθυνση.
5. Η κτηριακή υποδομή να αποδεικνύεται με την κατάθεση Λογαριασμού Κοινής Ωφελείας στο όνομα της Οργάνωσης.
6. Ένα Επαρχιακό Σώμα να αποτελείται από τουλάχιστο 50 άτομα τα οποία να εμπίπτουν στη ηλικιακή κατηγορία του Προγράμματος «Πρωτοβουλίες Νέων».
7. Διαθέτουν αποδεδειγμένη δράση για νέους. Εξαιρούνται οι νεοσυσταθείσες οργανώσεις.
8. Να υποβάλλουν Ελεγμένες Οικονομικές Καταστάσεις του προηγούμενου οικονομικού έτους οι οποίες θα πρέπει να υποβάλλονται μέχρι τις 31 Αυγούστου του τρέχοντος έτους. Οι νεοσυσταθείσες Οργανώσεις εξαιρούνται του πρώτου έτους.

ix Να ασπάζονται τις αρχές που έχουν τεθεί στην Ευρωπαϊκή Σύμβαση Ανθρωπίνων Δικαιωμάτων και ιδίως στο άρθρο 14 που διασφαλίζει την ίση μεταχείριση όσον αφορά στην απόλαυση των λοιπών δικαιωμάτων που αναγνωρίζει η σύμβαση, λειτουργούν στη βάση Δημοκρατικών Αρχών, έχουν διοικητικά σώματα και δημοκρατικές διαδικασίες εκλογής τους, επιδιώκουν τους σκοπούς και στόχους τους με δημοκρατικές διαδικασίες και το καταστατικό τους δεν περιέχει μη δημοκρατικές διαδικασίες ή διατάξεις.

1. Να επιδιώκουν τους σκοπούς του Οργανισμού Νεολαίας όπως αυτοί ορίζονται στον Περί Οργανισμού Νόμο, άρθρο 6 και που είναι οι ακόλουθοι:

«α) Την πρόοδο και την ευημερία όλων των νέων της Κύπρου, ανεξάρτητα από εθνική καταγωγή ή θρησκεία,

β) την παροχή ευκαιριών σε όλους τους νέους και τις οργανώσεις τους για συμμετοχή και για ανάληψη ευθύνης στην κοινωνική, οικονομική και πολιτιστική ανάπτυξη και πρόοδο της κοινότητάς τους και του τόπου γενικότερα,

γ) τη δημιουργική απασχόληση και ψυχαγωγία των νέων της Κύπρου

δ) την άμεση και αποτελεσματική αντιμετώπιση των προβλημάτων που απασχολούν την νεολαία»,

1. Τα αποδεικτικά στοιχεία των σημείων **i, ii, v, vi** και **vii** να κατατίθενται κατά την υποβολή της πρώτης αίτησης του έτους στο εν λόγω Πρόγραμμα μέσω Λογισμικού

Οι Οργανώσεις Νεολαίας τόσο στο σημείο (α) όσο και στο σημείο (β) είναι δικαιούχοι του Προγράμματος χωρίς περιορισμό στον αριθμό υποβολής αιτήσεων σε όλες τις δράσεις ΠΛΗΝ της Δράσης 8 για την οποία δεν είναι δικαιούχοι, καθώς και για τη Δράσης 6.4 – Επίπλωση και Διαμόρφωση ειδικών χώρων της νεολαίας και Εισαγωγή στις νέες τεχνολογίες για την οποία ο αριθμός υποβολής των αιτήσεων καθορίζεται στο σημείο 6.5.1.

**(γ) Οργανώσεις Νεολαίας ΧΩΡΙΣ Παγκύπρια δράση που πληρούν τα πιο κάτω κριτήρια:**

1. Διαθέτουν δικό τους καταστατικό ή κανόνες λειτουργίας. Δύναται να έχουν νομικό καθεστώς σωματείου ή ιδρύματος μη κερδοσκοπικής οργάνωσης και μη κερδοσκοπικής εταιρείας.
2. Η πλειοψηφία των μελών του Δ.Σ. της οργάνωσης, κατά τη στιγμή της λήξης της προθεσμίας υποβολής αιτήσεων θα πρέπει να έχει συμπληρώσει το 13ο έτος της ηλικίας τους ΚΑΙ να μην έχουν υπερβεί το 35ο έτος της ηλικίας τους.
3. Στην περίπτωση που λειτουργούν, ως ομάδα νέων, στο πλαίσιο μεγαλύτερης οργάνωσης οφείλουν κατά την υποβολή της 1ης αίτησης κάθε χρόνο, να υποβάλλουν επιστολή από την «Μητρική ή την Συμβεβλημένη Οργάνωση» που να πιστοποιεί την ύπαρξη Τμήματος Νεολαίας. Μαζί με την επιστολή θα υποβάλλεται και κατάλογος μελών (νέων <35 χρόνων) στο πρότυπο της Άτυπης Ομάδας Νέων με τουλάχιστον 20 μέλη.
4. Διαθέτουν αποδεδειγμένη δράση για νέους. Εξαιρούνται οι νεοσυσταθείσες οργανώσεις.
5. Οι Ειδικές Σχολές και οι Φορείς με σαφή περιγραφή στο καταστατικό τους ότι ασχολούνται με νεαρά άτομα ΑμεΑ και με νεαρά άτομα ΑμΕΑ κατά την υποβολή της 1ης αίτησης κάθε χρόνο, να υποβάλλουν μόνο το καταστατικό λειτουργίας τους καθώς και τα μέλη του Δ.Σ. του Φορέα, χωρίς απαραίτητα η πλειοψηφία των μελών του να είναι <35 χρόνων.
6. Ασπάζονται τις αρχές που έχουν τεθεί στην Ευρωπαϊκή Σύμβαση Ανθρωπίνων Δικαιωμάτων και ιδίως στο άρθρο 14 που διασφαλίζει την ίση μεταχείριση όσον αφορά στην απόλαυση των λοιπών δικαιωμάτων που αναγνωρίζει η σύμβαση, λειτουργούν στη βάση Δημοκρατικών Αρχών, έχουν διοικητικά σώματα και δημοκρατικές διαδικασίες εκλογής τους, επιδιώκουν τους σκοπούς και στόχους τους με δημοκρατικές διαδικασίες και το καταστατικό τους δεν περιέχει μη δημοκρατικές διαδικασίες ή διατάξεις.
7. Επιδιώκουν τους σκοπούς του Οργανισμού Νεολαίας όπως αυτοί ορίζονται στον Περί Οργανισμού Νόμο, άρθρο 6 και που είναι οι ακόλουθοι:

«α) Την πρόοδο και την ευημερία όλων των νέων της Κύπρου, ανεξάρτητα από εθνική καταγωγή ή θρησκεία,

β) την παροχή ευκαιριών σε όλους τους νέους και τις οργανώσεις τους για συμμετοχή και για ανάληψη ευθύνης στην κοινωνική, οικονομική και πολιτιστική ανάπτυξη και πρόοδο της κοινότητάς τους και του τόπου γενικότερα,

γ) τη δημιουργική απασχόληση και ψυχαγωγία των νέων της Κύπρου

δ) την άμεση και αποτελεσματική αντιμετώπιση των προβλημάτων που απασχολούν την νεολαία»,

viii. Τα αποδεικτικά στοιχεία των σημείων I,ii,**iii** να κατατίθενται κατά την υποβολή της πρώτης αίτησης του έτους στο εν λόγω Πρόγραμμα μέσω Λογισμικού.

Οι Οργανώσεις Νεολαίας ΧΩΡΙΣ Παγκύπρια δράση έχουν δικαίωμα υποβολής μέχρι Τ**ΕΣΣΕΡΙΣ** αιτήσεις ετησίως ( ανεξάρτητα του εγκεκριμένου αριθμού αιτήσεων) με μέγιστο αριθμό τις ΔΥΟ αιτήσεις ανά περίοδο υποβολής των αιτήσεων. Έχουν δικαίωμα να υποβάλουν αιτήσεις σε όλες τις Δράσεις ΠΛΗΝ των Δράσεων 6.1, 6.3.2 και 8.

**6.1.3 Κατηγορία Γ΄ Κέντρα Νεότητας**

Κέντρα Νεότητας μέλη του Κυπριακού Οργανισμού Κέντρων Νεότητας (ΚΟΚΕΝ)

Τα Κέντρα Νεότητας έχουν δικαίωμα υποβολής **ΔΥΟ** αιτήσεων σε κάθε περίοδο υποβολής αιτήσεων σε όλες τις Δράσεις ΠΛΗΝ των Δράσεων 6.1, 6.3.2 και 8.

Κατά την υποβολή των αιτήσεων τα Κέντρα Νεότητας πέραν του Οδηγού του Προγράμματος «Πρωτοβουλίες Νέων», θα πρέπει να συμβουλεύονται / ακολουθούν τους Εσωτερικούς Κανονισμούς του ΚΟΚΕΝ οι οποίοι βρίσκονται αναρτημένοι στην ιστοσελίδα του ΚΟΚΕΝ.

**6.1.4 Συντονιστικά Σώματα Νεολαίας**

Στη κατηγορία αυτή εμπίπτουν **μόνο** οι πιο κάτω**:**

1. Συμβούλιο Νεολαίας Κύπρου
2. Κυπριακός Οργανισμός Κέντρων Νεότητα (ΚΟΚΕΝ)
3. ΠΟΦΕΝ
4. ΠΣΕΜ
5. Τ/Κ Οργανώσεις Νεολαίας
6. Φοιτητικές Οργανώσεις
7. ΝΕΠΟΜΑΚ (Νεολαία Παγκόσμιας Ομοσπονδίας Αποδήμων Κυπρίων). Αφορά σε νέους/ες μέλη της ΝΕΠΟΜΑΚ, που συμμετέχουν σε δράσεις οι οποίες αναπτύσσονται στην Κύπρο.

Το ποσό επιχορήγησης των Συντονιστικών Σωμάτων Νεολαίας, καθορίζεται κατόπιν απόφασης του

Διοικητικού Συμβουλίου. Τα Συντονιστικά Σώματα Νεολαίας είναι δικαιούχοι ΜΙΑΣ αίτησης ΜΟΝΟ στη Δράση 6.1,με εξαίρεση την ΝΕΠΟΜΑΚ που δικαιούται πέραν της μίας αίτησης μέσω της Δράση 8.

**6.2 Μη Δικαιούχοι**

Είναι οποιοιδήποτε δεν πληρούν τα κριτήρια που αναφέρονται ρητά ως δικαιούχοι στο 6.1- Δικαιούχοι

**7. ΥΠΟΒΟΛΗ ΑΙΤΗΣΕΩΝ**

**7.1 Η υποβολή αιτήσεων** γίνεταιεντός των καθορισμένων χρονοδιαγραμμάτων, όπως αυτά καθορίζονται στο 7.2., μέσω του Λογισμικού Συστήματος.

**7.2. Προθεσμία υποβολής αιτήσεων**

|  |  |  |
| --- | --- | --- |
| **Περίοδος Υποβολής Αιτησεων** | **Προθεσμία για υποβολή**  **Αιτήσεων** | **Προθεσμία για υλοποίηση**  **δραστηριοτήτων** |
| Α’Περίοδος | 16 Σεπτεμβρίου (προηγούμενου έτους) | 1 Δεκεμβρίου – 31 Μαρτίου |
| Β’ Περίοδος | 16 Ιανουαρίου | 1 Απριλίου – 31 Ιουλίου |
| Γ΄ Περίοδος | 16 Μαΐου | 1 Αυγούστου – 30 Νοεμβρίου |

* Αιτήσεις με Προυπολογισμό πέραν των €30,000 δύνανται να υποβάλλονται και στο πλαίσιο της προηγούμενης Περιόδου, δηλαδή, πέραν της Περιόδου στην οποία εμπίπτει η υλοποίηση της δραστηριότητας.
* Για τη Δράση 6.2 – Συμμετοχή σε συνέδρια / σεμινάρια, σε Διεθνή Φόρουμ και εκπροσωπήσεις σε Ευρωπαικούς και Διεθνείς διαγωνισμούς, δύνανται να υποβάλλονται αιτήσεις καθ’ όλη τη διάρκεια του χρόνου, νουμένου ότι θα υποβάλλονται σε εύλογο χρονικό διάστημα ώστε να υπάρχει περιθώριο αξιολόγησης και υποβολής τους στο Δ.Σ. για απόφαση.

**8. ΑΞΙΟΛΟΓΗΣΗ ΑΙΤΗΣΕΩΝ**

Όλες οι αιτήσεις που λαμβάνει η Υπηρεσία υπόκεινται σε διαδικασία αξιολόγησης, η οποία περιγράφεται πιο κάτω.

**8.1 Διαδικασία αξιολόγησης**

**8.1.1 Έλεγχος επιλεξιμότητας που αφορά στην κάθε αίτηση θα γίνεται μέσω του Συστήματος.**

Για την κάθε αίτηση το Σύστημα επαληθεύει τα πιο κάτω:

* Η αίτηση υποβλήθηκε πριν εκπνεύσει η προθεσμία υποβολής αιτήσεων όπως παρουσιάζεται στο Σημείο 7.2 του παρόντος Οδηγού.
* Ο(ι) αιτητή(έ)ς ανήκουν σε μια εκ των κατηγοριών που παρουσιάζονται στο Σημείο 6.1 του παρόντος Οδηγού.
* Ο(ι) αιτητή(έ)ς δεν ξεπερνά(ούν) το μέγιστο επιτρεπόμενο αριθμό υποβολής αιτήσεων όπως αυτός καθορίζεται στο Παράρτημα 2 του παρόντος Οδηγού.
* Η(Οι) προτεινόμενη(ες) δραστηριότητα(ες) υλοποιούνται εντός της Κυπριακής Δημοκρατίας, με εξαίρεση τη Δράση 6.2 η οποία αφορά στη συμμετοχή σε συνέδριο/ σεμινάριο στο εξωτερικό.

**8.1.2 Ποιοτική αξιολόγηση Αίτησης**

Αφού η αίτηση γίνει αποδεκτή από το Λογιστικό σύστημα, περνά στο στάδιο της ποιοτικής αξιολόγησης με βάση τα κριτήρια αξιολόγησης που παρουσιάζονται στους Πίνακες 1,2 και 3 πιο κάτω.

**Σε περίπτωση που κάποια αίτηση συγκεντρώσει βαθμολογία χαμηλότερη του 70%, τότε αυτομάτως απορρίπτεται.**

**Πίνακας 1. Πίνακας αξιολόγησης για όλες τις Δράσεις ΠΛΗΝ των Δράσεων: Δρ. 2.2-Αιμοδοσία, Δρ. 2.3- Δεντροφύτευση, 6.1, 6.3.1,6.4 και 8**

|  |  |
| --- | --- |
| **Είδος Κριτηρίου** | **Βαρύτητα**  **(%)** |
| **Ποιότητα Σχεδιασμού και Υλοποίησης**  Πληρότητα και Επάρκεια  Σαφής και κατανοητή περιγραφή της δραστηριότητας στη βάση των στόχων της δράσης  Καθορισμός μεθοδολογίας (όπου αυτό εφαρμόζεται) | **25** |
| **Συνάφεια του Σχεδίου**  Σκοπός της διοργάνωσης  Συσχέτιση της δραστηριότητας με τους στόχους της δράσης κάτω από την οποία υποβάλλεται  Βαθμός καινοτομίας | **25** |
| **Αντίκτυπος και Διάδοση**  Τρόποι ενημέρωσης του κοινού  Προώθηση της δράσης  Αντίκτυπος των αποτελεσμάτων της δραστηριότητας | **20** |
| **Βαθμός εμπλοκής των νέων**  Αναμενόμενη συμμετοχή νέων στη διοργάνωση και στη συμμετοχή της δραστηριότητας | **20** |
| **Προϋπολογισμός Δραστηριότητας**  Κατανομή και ρεαλιστικότητα Προϋπολογισμού | **10** |
| **ΣΥΝΟΛΟ** | **100** |

**Πίνακας 2. Πίνακας αξιολόγησης για την Υποδράση 6.2 – Συμμετοχή σε συνέδρια/σεμινάρια**

**και άλλες δραστηριότητες στο εξωτερικό**

|  |  |
| --- | --- |
| **Είδος Κριτηρίου** | **Βαρύτητα**  **(%)** |
| **Ποιότητα Σχεδιασμού και Υλοποίησης**  Πληρότητα και Επάρκεια  Σαφής και κατανοητή περιγραφή της δραστηριότητας στη βάση των στόχων της δράσης | **25** |
| **Συνάφεια του Σχεδίου**  Σκοπός της συμμετοχής / Αναμενόμενο όφελος  Αναφορά σε εκπροσώπηση της Κύπρου ή άλλου Οργανισμού | **25** |
| **Αντίκτυπος και Διάδοση**  Γνωστοποίηση και Αξιοποίηση αποτελεσμάτων | **25** |
| **Βαθμός εμπλοκής του συμμετέχοντα**  Απλή συμμετοχή / παρακολούθηση  Συμμετοχή σε ομάδα εργασίας, ομιλία, παρουσίαση κ.ά. | **25** |
| **ΣΥΝΟΛΟ** | **100** |

**Πίνακας 3. Πίνακας αξιολόγησης για την Υποδράση 6.3.2 – Έκδοση Συγγραφικού Έργου και την Υποδράση**

|  |  |
| --- | --- |
| **Είδος Κριτηρίου** | **Βαρύτητα**  **(%)** |
| **Ποιότητα**  Πληρότητα και Επάρκεια  Σαφής και κατανοητή περιγραφή της δραστηριότητας στη βάση των στόχων της δράσης  Σαφής και ικανοποιητική περιγραφή του περιεχομένου του συγγραφικού έργου | **30** |
| **Συνάφεια του Σχεδίου**  Σκοπός της έκδοσης  Η συμβολή των θεματικών της έκδοσης στην αύξηση της αναγνωστικότητας από τους νέους  Η συμβολή των θεματικών της έκδοσης στην αύξηση της αναγνωστικότητας, γενικότερα | **30** |
| **Αντίκτυπος και Διάδοση**  Τρόποι προβολής και ανάδειξης της έκδοσης | **25** |
| **Προϋπολογισμός Δραστηριότητας:**  Κατανομή και ρεαλιστικότητα Προϋπολογισμού | **15** |
| **ΣΥΝΟΛΟ** | **100** |

Στην περίπτωση που η διοργάνωση γίνεται από κατεχόμενα Δημοτικά ή Κοινοτικά Συμβούλια Νεολαίας ή /και από Σωματεία, Ειδικές Σχολές που ασχολούνται αποκλειστικά με άτομα Α.με.Α. και Α.μ.ΕΑ, τότε η βαθμολογία της αίτησης θα πριμοδοτείται με 5%.

**Σημειώνεται** ότι η Ποιοτική Αξιολόγησης δεν εφαρμόζεται για τις αιτήσεις που αφορούν στις πιο κάτω Δράσεις:

Δράση 2.2 – Αιμοδοσία

Δράση 2.3 – Δεντροφύτευση

Δράση 6.1 – Οικονομική Ενίσχυση Συντονιστικών Σωμάτων Νεολαίας για τους οποίους

υποβάλλουν Ελεγμένους Οικονομικούς Λογαριασμούς

Δράση 6.3.1 – Εμπλουτισμός Βιβλιοθήκης

Δράση 6.4 – Εμπλουτισμός & Διαμόρφωση ειδικών χώρων της νεολαίας και Εισαγωγή στις νέες

τεχνολογίες.

Δράση 8 – ΝΕΠΟΜΑΚ (Απόδημοι Κύπριοι Νέοι)

**8.1.3 Ένταξη αιτήσεων στο Πρόγραμμα**

**Αιτήσεις οι οποίες λαμβάνουν βαθμολογία μικρότερη του 70% απορρίπτονται.**

Για τις αιτήσεις που λαμβάνουν βαθμολογία ψηλότερη του 70% καταρτίζεται κατάλογος για όλες τις Δράσεις ξεχωριστά και κατατάσσονται κατά φθίνουσα σειρά.

Χορηγία θα λαμβάνουν οι αιτήσεις που εξασφάλισαν τις ψηλότερες βαθμολογίες σε κάθε δράση, μέχρι εξαντλήσεως του διαθέσιμου ποσού επιχορήγησης. Το ύψος επιχορήγησης κάθε Δράσης σε κάθε περίοδο αποφασίζεται από το Διοικητικό Συμβούλιο.

Οι αιτητές θα λαμβάνουν χορηγία ίση με το ποσοστό της βαθμολογίας που εξασφάλισαν επί του μικρότερου ποσού, είτε αυτό είναι το καθορισμένο ποσό επιχορήγησης στον Οδηγό, είτε είναι το αιτούμενο ποσό από τον ίδιο τον αιτητή, είτε είναι το συνολικό ποσό των επιλέξιμων δαπανών στον Προϋπολογισμό της αίτησης, που ενέκρινε η Επιτροπή Αξιολόγησης. Το Δ.Σ διατηρεί το δικαίωμα να αποφασίσει επιπλέον απομείωση των ποσών.

Την τελική απόφαση για τις αιτήσεις που θα ενταχθούν στο Πρόγραμμα τη λαμβάνει το Διοικητικό Συμβούλιο του ΟΝΕΚ.

**8.1.4 Ενημέρωση Δικαιούχων**

Με την ολοκλήρωση της ποιοτικής αξιολόγησης και εντός σαράντα πέντε **(45)** ημερολογιακών ημερών από τη λήξη της προθεσμίας υποβολής των αιτήσεων της κάθε περιόδου, οι δικαιούχοι ενημερώνονται μέσω του Λογισμικού συστήματος.

**8.2 Ενστάσεις**

8.2.1 Οι αιτητές των οποίων οι αιτήσεις απορρίπτονται για παροχή χορηγίας για τον πιο κάτω λόγο έχουν το δικαίωμα υποβολής ένστασης:

* Όσοι δεν περιλαμβάνονται στους τελικούς καταλόγους για ένταξη τους στο Πρόγραμμα λόγω χαμηλής βαθμολογίας, δηλαδή όσοι εξασφάλισαν βαθμολογία <70%.

Συγκεκριμένα, θα πρέπει μέσα σε δεκαπέντε (15) εργάσιμες μέρες από την ημερομηνία που αναγράφεται στη σχετική επιστολή του ΟΝΕΚ να υποβάλουν γραπτή ένσταση μέσω του Λογισμικού συστήματος. Στην επιστολή θα πρέπει να ζητούν επανεξέταση της αίτησης τους, παραθέτοντας τους συγκεκριμένους λόγους για τους οποίους πιστεύουν ότι η αίτηση τους θα έπρεπε να εξασφαλίσει βαθμολογία >70%.

Οι ενστάσεις αυτές θα εξετάζονται από διμελή Επιτροπή Λειτουργών του ΟΝΕΚ που θα ορίζεται για το σκοπό αυτό από το Διοικητικό Συμβούλιο. Στην Επιτροπή Εξέτασης των ενστάσεων, δεν θα συμμετέχει κανένας Λειτουργός που είναι μέλος της Επιτροπής Αξιολόγησης για τη συγκεκριμένη αίτηση.

Την τελική απόφαση σε ότι αφορά τις ενστάσεις θα λαμβάνει το Διοικητικό Συμβούλιο του Οργανισμού Νεολαίας Κύπρου.

Αν η αίτηση κριθεί επιλέξιμη για ένταξη στο Πρόγραμμα «Πρωτοβουλίες Νέων», η απόφαση επιχορήγησης κοινοποιείται στους δικαιούχους της επιλεγμένης δραστηριότητας μέσω του Λογισμικού συστήματος.

Ενστάσεις για το ύψος της χορηγίας ΔΕΝ γίνονται σε καμία περίπτωση αποδεκτές.

**9. ΚΑΤΑΒΟΛΗ ΧΟΡΗΓΙΑΣ**

**9.1 Ποσό επιχορήγησης**

Η έγκριση μιας αίτησης δεν συνεπάγεται τη χορήγηση του ποσού χρηματοδότησης που ζήτησε ο αιτητής.

Η παροχή επιχορήγησης σε μια συγκεκριμένη περίοδο, δεν κατοχυρώνει δικαίωμα επιχορήγησης για τις επόμενες περιόδους.

Το ποσό της επιχορήγησης που αποφασίστηκε από το Διοικητικό Συμβούλιο και αναγράφεται στην ενημερωτική επιστολή προς το δικαιούχο αποτελεί το μέγιστο δυνατό και δεν μπορεί να αυξηθεί, ακόμη και εάν ο δικαιούχος υποβάλει αίτημα για μεγαλύτερο ποσό.

Η χρηματοδότηση μπορεί να μειωθεί ή και να αποκοπεί στη περίπτωση που ισχύσουν τα πιο κάτω:

* οι σκοποί για τους οποίους παρέχεται η επιχορήγηση δεν υλοποιούνται ή υλοποιούνται με τρόπο διαφορετικό από ό,τι είχε σχεδιαστεί ή/και
* οι επιλέξιμες δαπάνες που έχουν πράγματι καταβληθεί από το δικαιούχο είναι μικρότερες από αυτές που είχαν προβλεφθεί στο στάδιο της αίτησης ή /και
* η ποιότητα των υλοποιημένων δραστηριοτήτων/αποτελεσμάτων είναι ανεπαρκής.
* Υπάρχει υπόνοια για ψευδή παραστατικά ή αποδεικτικά
* Υπάρχει ένδειξη για κερδοσκοπία

**9.2. Απαιτούμενα παραστατικά**

Για όλες τις δραστηριότητες που λαμβάνουν χορηγία από το Πρόγραμμα και ανεξαρτήτως του ύψους της χορηγίας, **οι δικαιούχοι οφείλουν μετά το τέλος της δραστηριότητας και εντός σαράντα (40) ημερολογιακών ημερών,** να υποβάλλουν μέσω του Λογισμικού Συστήματος του Προγράμματος τα παραστατικά όπως αναγράφονται πιο κάτω:

1. **Τελικός Απολογισμός** δεόντως συμπληρωμένο, υπογεγραμμένο και σφραγισμένο όπου αυτό ισχύει.
2. **Υλικό Δημοσιότητας** της δραστηριότητας (αφίσα, διαφημιστικό έντυπο, πρόσκληση, φωτογραφικό υλικό κλπ). Το υλικό δημοσιότητας πρέπει να περιλαμβάνει υποχρεωτικά το λογότυπο του ΟΝΕΚ ως χορηγό της δραστηριότητας. Σε κάθε περίπτωση θα πρέπει επίσης να αναγράφεται ο τίτλος της δραστηριότητας, ο ακριβής χώρος διεξαγωγής της, η ημερομηνία και η ώρα υλοποίησης της. Σε αντίθετη περίπτωση, η Υπηρεσία διατηρεί το δικαίωμα να μην προχωρήσει με την επιχορήγηση του εγκεκριμένου ποσού της εν λόγω δραστηριότητας.
3. **Παραστατικά** για ποσό τουλάχιστο ίσο με το ποσό των επιλέξιμων δαπανών της αίτησης, επί του ποσοστού αξιολόγησης της αίτησης. Το ως άνω ποσό πρέπει να αποδεικνύεται με αριθμό παραστατικών όχι μικρότερο από το 70% του αριθμού των επιλέξιμων δαπανών.[[6]](#footnote-7)
4. Για όλες τις δαπάνες απαραίτητα παραστατικά θεωρούνται τα τιμολόγια πώλησης ή αποδείξεις είσπραξης, τα οποία θα υποβάλλονται σε μορφή PDF, μέσω του Συστήματος**.** Τα πρωτότυπα παραστατικά κατά τη διάρκεια του οικονομικού ελέγχου και πριν την καταβολή της χορηγίας, δύνανται να ζητηθούν από την Υπηρεσία του Προγράμματος για σκοπούς επιβεβαίωσης.
5. Στην περίπτωση ελέγχου από την αρμόδια Ελεγκτική Υπηρεσία, οι δικαιούχοι θα πρέπει να είναι σε θέση να υποδεικνύουν τα πρωτότυπα παραστατικά γι’ αυτό και θα πρέπει να τα έχουν στην κατοχή τους για περίοδο τουλάχιστο 3 χρόνων από την καταβολή της χορηγίας.
6. Σε περίπτωση που η εξόφληση των τιμολογίων δεν έχει διεκπεραιωθεί μέχρι τη μέρα υποβολής των παραστατικών, τότε οι δικαιούχοι θα μπορούν να υποβάλλουν τις αποδείξεις εξόφλησης στον ΟΝΕΚ εντός 20 ημερών από την ημέρα που λάβουν τη χορηγία τους, με βάση το μηχανογραφημένο σύστημα του ΟΝΕΚ (YLATIS). Σε αντίθετη περίπτωση, θα πρέπει να επιστρέφουν τη χορηγία που έλαβαν από τον ΟΝΕΚ. Επιπλέον, μέχρι την επιστροφή της χορηγίας δεν θα έχουν δικαίωμα συμμετοχής στο Πρόγραμμα «Πρωτοβουλίες Νέων».
7. Σε περιπτώσεις που Εταιρείες/ Τμήματα/ Υπηρεσίες είναι εγγεγραμμένες στο Μητρώο ΦΠΑ και εκδίδουν φορολογικά τιμολόγια, όπου περιλαμβάνουν παραδόσεις αγαθών ή παροχές υπηρεσιών όπου επιβάλλεται ο κανονικός συντελεστής ΦΠΑ, τότε σύμφωνα με εγκύκλιο του Γενικού Λογιστηρίου με αριθμό 1699, ημερομηνίας 12/1/2012, θα πρέπει να εκδίδει νόμιμη απόδειξη που πρέπει να περιέχει τουλάχιστον τα ακόλουθα στοιχεία:

* Αναγνωριστικό αριθμό τιμολογίου
* Χρόνος της συναλλαγής ή την ημερομηνία κατά την οποία καταβλήθηκε η πληρωμή έναντι λογαριασμού
* Ημερομηνία έκδοσης του τιμολογίου
* Όνομα, διεύθυνση, αριθμός τηλεφώνου και αριθμός εγγραφής Φ.Π.Α. προμηθευτή (αν υπάρχει)
* Αριθμός Φορολογικής Ταυτότητας / Αριθμός Πολιτικής Ταυτότητας (αν δεν υπάρχει ΑΦΤ) (σε περίπτωση που αφορά σε υπηρεσίες που προέρχονται από άτομο)
* Επαρκής περιγραφή των αγαθών / υπηρεσιών
* Το συνολικό ποσό του καταβλητέου Φ.Π.Α.

1. Οι δικαιούχοι με εγκεκριμένο ποσό επιχορήγησης πέραν των €5.000, μπορούν αντί παραστατικών, με δικά τους έξοδα και ευθύνη, στο πλαίσιο του Έντυπου Αξιολόγησης να υποβάλλουν πιστοποιημένους λογαριασμούς εσόδων και εξόδων της δραστηριότητας τους, από εγκεκριμένο ελεγκτικό γραφείο. Παράλληλα, η Υπηρεσία δύναται να ζητήσει μέρος ή και όλα τα παραστατικά που αφορούν στη δραστηριότητα.
2. Σε περίπτωση που ο δικαιούχος εξασφαλίσει άλλα έσοδα συμπεριλαμβανομένων και χορηγιών από άλλους δημόσιους φορείς π.χ. Πολιτιστικές Υπηρεσίες, Επίτροπο Προεδρίας, Υπουργεία κά., πέραν της χορηγίας του ΟΝΕΚ, τότε υποχρεούται να το αναφέρει στον Τελικό Απολογισμό. Σε καμία περίπτωση το ποσό της χορηγίας του ΟΝΕΚ και της χορηγίας από οποιουσδήποτε άλλους χορηγούς, δεν πρέπει να ξεπερνά το συνολικό κόστος διοργάνωσης της δραστηριότητας και ως εκ τούτου να προκύπτει κέρδος για τον δικαιούχο του Προγράμματος.
3. Παραστατικά τα οποία εκδίδονται στις κατεχόμενες περιοχές, σε καμία περίπτωση **ΔΕΝ** γίνονται αποδεκτά.

Όσες δράσεις εμπίπτουν στη Γ΄ περίοδο και ολοκληρώνονται μεταξύ 1ης Αυγούστου και 30 Νοεμβρίου, οι απολογισμοί και τα απαραίτητα παραστατικά θα πρέπει να υποβάλλονται **μέχρι τις 7 Δεκεμβρίου του τρέχοντος έτους.**

Σε περίπτωση που δεν υποβληθούν εντός του πιο πάνω χρονοδιαγράμματος, τότε η δράση θα θεωρείται ως μη γενομένη και ΔΕΝ θα επιχορηγείται.

**9.3 Επιπρόσθετα παραστατικά**

Για τις πιο κάτω δραστηριότητες, οι δικαιούχοι οφείλουν να υποβάλουν τα ακόλουθα επιπρόσθετα παραστατικά:

|  |  |
| --- | --- |
| **Δραστηριότητα** | **Επιπρόσθετα Παραστατικά** |
| Δραστηριότητες Φιλανθρωπικού χαρακτήρα | Απόδειξη υλοποίησης μιας δραστηριότητας κοινωνικής προσφοράς αποτελεί η βεβαίωση ή η απόδειξη εισφοράς η οποία εκδίδεται από τον παραλήπτη της εισφοράς . |
| Δράση 4. – Εκπαιδευτικές Εκδρομές | 1. Αναλυτικό πρόγραμμα της εκδρομής.  2. Ονομαστικός κατάλογος των συμμετεχόντων.  3. Εισιτήρια εισόδου σε μουσεία και αρχαιολογικούς χώρους. |
| Δράση 6.2 - Συμμετοχή νέων σε συνέδρια/σεμινάρια, σε Διεθνή Φόρουμ και εκπροσωπήσεις σε Ευρωπαϊκούς και Διεθνείς διαγωνισμούς. | 1. Με την υποβολή της αίτησης θα πρέπει να υποβάλλεται η Πρόσκληση από τον διοργανωτή για συμμετοχή στην διοργάνωση ή και την εκπροσώπηση της Κύπρου σε Ευρωπαϊκό ή/και Διεθνή διαγωνισμό. 2. Με την ολοκλήρωση της συμμετοχής, μαζί με τον Τελικό Απολογισμό θα πρέπει να υποβάλλονται:   - Το Πρόγραμμα του Συνεδρίου.  - Η Βεβαίωση συμμετοχής από το διοργανωτή.  - Οι κάρτες επιβίβασης (boarding  passes). |
| 6.3.2 - Νέοι και Βιβλίο | Δύο αντίτυπα του βιβλίου (σε περίπτωση επιχορήγησης για έκδοση συγγραφικού έργου). |
| 6.4 - Επίπλωση και Διαμόρφωση ειδικών χώρων της νεολαίας και Εισαγωγή στις Νέες Τεχνολογίες | 1. Αντίγραφο Λογαριασμού Κοινής Ωφελείας στο όνομα της Οργάνωσης από τις Οργανώσεις Νεολαίας Παγκύπριας και Τοπικής Εμβέλειας 2. Αντίγραφο Λογαριασμού Κοινής Ωφελείας στο όνομα του Κ.Ν. ή πιστοποιημένο έγγραφο από τον ΚΟΚΕΝ. 3. Τα Δημοτικά και τα Κοινοτικά Συμβούλια Νεολαίας, θα μπορούν να υποβάλλουν πιστοποιημένο έγγραφό ή/και Βεβαίωση από το Δήμο ή/και την Κοινότητα στη περίπτωση που δεν διαθέτουν Λογαριασμό Κοινής Ωφελείας στο όνομα του Δημοτικού ή Κοινοτικού Συμβουλίου Νεολαίας. 4. Φωτογραφίες στις οποίες να απεικονίζονται τα αντικείμενα που αγοράστηκαν τοποθετημένα στο χώρο νεολαίας |
| 8 - ΝΕΠΟΜΑΚ - Απόδημοι Κύπριοι νέοι | Α) για τη συμμετοχή Μελών σε συνέδρια Αποδήμων  1. Παραστατικά (τιμολόγια και αποδείξεις) για το συνολικό ποσό εξόδων.  2. Πρόσκληση και Πρόγραμμα  3. Υλικό δημοσιότητας  4. Φωτογραφικό υλικό  Β) για το «NEΠOMAK - Γνωρίστε την Κύπρο»  1. Παραστατικά (τιμολόγια και αποδείξεις)  2. Αναλυτικό πρόγραμμα  3. Ονομαστικό κατάλογο των συμμετεχόντων  4. Κάρτες επιβίβασης (boarding passes).  5.Φωτογραφικό υλικό |

**9.4 Διαδικασία πληρωμής**

Το ποσό επιχορήγησης καταβάλλεται μόνο μέσω τραπεζικού εμβάσματος, στον τραπεζικό λογαριασμό που υποδεικνύει ο δικαιούχος στο Έντυπο Αξιολόγησης που υποβάλλει στην Υπηρεσία. Ο τραπεζικός λογαριασμός πρέπει να είναι σε τραπεζικό ίδρυμα εντός της Κυπριακής Δημοκρατίας.

Το ποσό της τελικής πληρωμής που θα καταβάλλεται στο δικαιούχο θα καθορίζεται βάσει του Οικονομικού Ελέγχου που διενεργείται στη βάση του Εντύπου Αξιολόγησης που υποβάλλεται σύμφωνα με το 9.2 – Απαιτούμενα Παραστατικά.

**10. ΥΠΟΧΡΕΩΣΕΙΣ ΔΙΚΑΙΟΥΧΩΝ**

* 1. **Ασφάλεια και υγεία**

Ο δικαιούχος αναλαμβάνει και διατηρεί σε όλη τη διάρκεια των δραστηριοτήτων του, την υποχρέωση να τηρεί τους ισχύοντες νόμους, τα διατάγματα, τις υπουργικές αποφάσεις, αστυνομικές διατάξεις που αφορούν στην υγεία και ασφάλεια των συμμετεχόντων, υπό οποιαδήποτε ιδιότητα, στις δραστηριότητες του δικαιούχου.

Τονίζεται ότι για κάθε γενικά βλάβη ή ζημιά κάθε προσώπου, καθώς και κάθε πράγματος, οφειλόμενη σε πράξεις ή παραλείψεις του δικαιούχου ή σε αμέλεια του περί την τήρηση των νόμων, υπεύθυνος αστικά και ποινικά έναντι των αρχών και αποκλειστικός υπόχρεος σε αποζημίωση παραμένει ο δικαιούχος. Στην περίπτωση δε που ο ΟΝΕΚ κληθεί να καταβάλει οποιαδήποτε αποζημίωση, αυτή θα καταβληθεί ή/και θα βαραίνει αποκλειστικά το δικαιούχο.

**10.2 Οικονομικές κυρώσεις**

Ο ΟΝΕΚ διατηρεί το δικαίωμα να διενεργεί επιτόπιους ελέγχους κατά τους οποίους **επαληθεύεται ότι οι δραστηριότητες εκτελούνται για το σκοπό για τον οποίο εγκρίθηκε η χρηματοδότηση.**

Σε διαφορετική περίπτωση ο ΟΝΕΚ διατηρεί το δικαίωμα να ζητήσει επιστροφή μέρους ή του συνόλου του ποσού επιχορήγησης.

**10.3 Προστασία Ανηλίκων και Ατόμων με Ειδικές Ανάγκες (Α.μ.ΕΑ.) και Ατόμων με Αναπηρία (Α.με.Α.)**

Στη περίπτωση διοργάνωσης δραστηριοτήτων μέσω των οποίων υπάρχει άμεση επαφή και σχέση του/των διοργανωτή/των με Ανήλικα Άτομα ή με Άτομα Α.μ.ΕΑ. και άτομα Α.με.Α.), ο Οργανισμός Νεολαίας Κύπρου βάσει του Νόμου «Περί της Πρόληψης και της Καταπολέμησης της Σεξουαλικής Κακοποίησης της Σεξουαλικής Εκμετάλλευσης Παιδιών και της Παιδικής Πορνογραφίας, Νόμος του 2014 (91(Ι)/2014)», δύναται ανά πάσα στιγμή να ζητήσει την προσκόμιση πιστοποιητικού Μη Συμπερίληψης στο Μητρώο Καταδικασθέντων Σεξουαλικών  Εγκλημάτων,  από τον /τους διοργανωτή/τές.

**10.4 Έσοδα**

Οι επιχορηγήσεις που εντάσσονται στο Πρόγραμμα **ΔΕΝ** πρέπει να αποσκοπούν σε καμία περίπτωση στην κερδοσκοπία.

Στην αίτηση και συγκεκριμένα στην καταγραφή των εσόδων στον Προϋπολογισμό θα πρέπει να καταγράφονται **ΜΟΝΟ** οι τυχόν επιβεβαιωμένες άλλες πηγές χρηματοδότησης, πέραν αυτής του ΟΝΕΚ.

Οι συνεισφορές σε είδος ή και υπηρεσίες να **ΜΗΝ** καταγράφονται στον Προϋπολογισμό της αίτησης.

Όλα τα τελικά έσοδα που θα προκύψουν είτε σε χρηματοδότηση είτε είδος και υπηρεσίες θα πρέπει να καταγράφονται μόνο κατά την υποβολή τελικού απολογισμού.

Ως εξωτερική συγχρηματοδότηση μπορεί να χρησιμοποιούνται οι οικονομικές συνεισφορές από τρίτα μέρη ή τα έσοδα που προέρχονται από την ίδια τη δραστηριότητα. Αν στο στάδιο της τελικής αξιολόγησης διαπιστωθεί πλεόνασμα εσόδων έναντι των επιλέξιμων δαπανών που έχουν πραγματοποιηθεί στο πλαίσιο του σχεδίου, η Υπηρεσία θα προβαίνει σε ανάλογη μείωση του αρχικού εγκεκριμένου ποσού επιχορήγησης.

**10.5 Αλλαγή ημερομηνίας υλοποίησης της δραστηριότητας**

Αλλαγή της ημερομηνίας υλοποίησης της δραστηριότητας μπορεί να γίνει αποδεκτή στην περίπτωση που εμπίπτει στην ίδια χρονική περίοδο, με αυτή της αίτησης, νοουμένου ότι το αίτημα υποβληθεί μέσω του Λογισμικού Συστήματος πριν την υλοποίηση της δραστηριότητας.

Στην περίπτωση που η αλλαγή ημερομηνίας αφορά σε επόμενη περίοδο από αυτή της αίτησης, τότε δύναται η κατ’ εξαίρεση εξέταση του αιτήματος, αφού υποβληθούν γραπτώς οι λόγοι μετακίνησης και ληφθούν σοβαρά υπόψη.

**10.6 Αλλαγή χώρου υλοποίησης της δραστηριότητας**

Αλλαγή στο χώρο υλοποίησης της δραστηριότητας υποβάλλεται με αίτημα μέσω του Λογισμικού συστήματος του Προγράμματος από το δικαιούχο.

**10.7 Αλλαγή μορφής δραστηριότητας**

Ουσιαστικές αλλαγές στο περιεχόμενο της δραστηριότητας δεν γίνονται αποδεκτές. Στην προκείμενη περίπτωση ο δικαιούχος θα πρέπει να υποβάλλει νέα αίτηση σε άλλη περίοδο επιχορηγήσεων, νοούμενου ότι οι ημερομηνίες υλοποίησης θα προσαρμόζονται στα νέα χρονοδιαγράμματα και, θα επαναξιολογείται.

**10.8 Ευθύνη Διοργάνωσης Δραστηριότητας**

Η υλοποίηση των δραστηριοτήτων θα πρέπει να βασίζεται σε ίδιες δυνάμεις των αιτητών και σε πόρους που καλύπτονται από τις επιλέξιμες δαπάνες. Η όποια στήριξη από τον ΟΝΕΚ ( προσωπικό, υποδομή) δεν πρέπει να θεωρείται δεδομένη και σε κάθε περίπτωση να εξασφαλίζεται γραπτώς εκ των προτέρων.

**11. ΠΡΟΣΤΑΣΙΑ ΔΕΔΟΜΕΝΩΝ ΠΡΟΣΩΠΙΚΟΥ ΧΑΡΑΚΤΗΡΑ**

Κατόπιν άδειας τήρησης των δεδομένων προσωπικού χαρακτήρα από τον Επίτροπο Προστασίας Δεδομένων Προσωπικού Χαρακτήρα, όλα τα δεδομένα προσωπικού χαρακτήρα των αιτητών και δικαιούχων (π.χ. ονοματεπώνυμο, διεύθυνση, βιογραφικό σημείωμα κ.λπ.) που περιέχονται στις φόρμες (αίτηση, έντυπο τελικού απολογισμού), τηρούνται στο Λογισμικό Σύστημα και χρησιμοποιούνται αποκλειστικά και μόνο για το σκοπό τον οποίο προορίζονται.

**12. ΠΡΟΒΟΛΗ ΤΟΥ ΠΡΟΓΡΑΜΜΑΤΟΣ ΠΡΩΤΟΒΟΥΛΙΕΣ ΝΕΩΝ**

Σε όλες τις δράσεις δημοσιότητας (δημοσίευση, αφίσα, εφαρμογή κλπ.), καθώς επίσης και στο χώρο διεξαγωγής της κάθε δραστηριότητας που γίνεται με τη στήριξη του Προγράμματος «Πρωτοβουλίες Νέων», οι δικαιούχοι υποχρεούνται να χρησιμοποιούν το **επίσημο λογότυπο του Οργανισμού Νεολαίας Κύπρου,** νοουμένου ότι έχουν ενημερωθεί εγκαίρως από τον Οργανισμό.

Η χρήση του Λογοτύπου απαιτεί την έγκριση του ΟΝΕΚ. Ως εκ τούτου οι δικαιούχοι οφείλουν να αποστέλλουν έγκαιρα το προωθητικό υλικό στον ΟΝΕΚ για έγκριση. Μη απάντηση εντός 5 εργάσιμων ημερών θα εκ λαμβάνεται ως θετική απάντηση. Ο ΟΝΕΚ επιφυλάσσει το δικαίωμα για μη χρήση του λογότυπου.

Οι δικαιούχοι εάν το επιθυμούν μπορούν να αποστέλλουν σε ηλεκτρονική μορφή τα διαφημιστικά τους έντυπα (προσκλήσεις, αφίσες, φυλλάδια ) στον ΟΝΕΚ, γιατί δύναται να δημοσιοποιεί τις δραστηριότητες που επιχορηγούνται μέσω του Προγράμματος, με όποιο τρόπο κρίνει κατάλληλο.

Επιπρόσθετα σε ότι αφορά στην διαφήμιση / προβολή της δραστηριότητας, σύσταση του ΟΝΕΚ είναι η χρήση σύγχρονων / εναλλακτικών τρόπων διαφήμισης πιο φιλικών προς το περιβάλλον και η μείωση της έντυπης διαφήμισης.

Επιπρόσθετα με τα πιο πάνω ο δικαιούχος θα πρέπει:

* Σε τυχόν Δελτίο λήξης της δραστηριότητας τότε να γίνεται ΓΡΑΠΤΗ αναφορά στον ΟΝΕΚ και να υποβάλλεται μαζί με τον Τελικό Απολογισμό.
* Στην περίπτωση που στο πρόγραμμα της δραστηριότητας περιλαμβάνεται δημοσιογραφική διάσκεψη, συνέντευξη είτε σε τελετή έναρξης είτε σε τελετή λήξης ή ενώπιον κοινού ή άλλης σχετικής εκδήλωσης, τότε να γίνεται ΛΕΚΤΙΚΗ αναφορά στον ΟΝΕΚ.
* Στην περίπτωση που δημιουργηθεί Facebook Event, να γίνεται αναφορά στη στήριξη του ΟΝΕΚ.
* Στην περίπτωση που η οικονομική στήριξη αφορά στη δράση 6.4 – Επίπλωση και Διαμόρφωση ειδικών χώρων για την νεολαία και Εισαγωγή στις νέες Τεχνολογίες τότε θα πρέπει να ισχύσουν όλες οι πιο πάνω προϋποθέσεις και επιπρόσθετα να ετοιμάζεται πινακίδα στην οποία να αναγράφεται ο ΟΝΕΚ ως ο χορηγός της διαμόρφωσης του χώρου. Η πινακίδα θα ετοιμάζεται από τα MAKERSPACE του ΟΝΕΚ ώστε να εξασφαλίζεται η συνοχή και η ομοιομορφία.
* Στην περίπτωση οικονομικής στήριξης αγοράς Τεχνολογικού Εξοπλισμού στη δράση 6.4, τότε οι δικαιούχοι θα εξασφαλίζουν αυτοκόλλητα λογότυπα του ΟΝΕΚ τα οποία θα πρέπει να τοποθετούν σε όλο τον εξοπλισμό που αγοράστηκε μέσω της χρηματοδότησης του ΟΝΕΚ.
* Ο δικαιούχος της δράσης 6.3.2 – Νέοι και Βιβλίο (έκδοση συγγραφικού έργου) θα πρέπει στην έκδοση του συγγραφικού έργου να αναγράφει το εξής κείμενο *«Η επιχορήγηση της έκδοσης δεν εξ υπακούει την αποδοχή του περιεχομένου που εκφράζεται σ’ αυτήν από τον ΟΝΕΚ.*

Η πιο πάνω οδηγία ισχύει και για την οποιαδήποτε άλλη έκδοση (π,χ, πορίσματα, έρευνα κά)

**13. ΠΛΗΡΟΦΟΡΗΣΗ ΚΑΙ ΔΗΜΟΣΙΕΥΣΗ**

**13.1 Πληροφορίες σχετικά με τις επιχορηγήσεις**

Οι επιχορηγήσεις που παρέχονται θα δημοσιεύονται στην ιστοσελίδα του Οργανισμού Νεολαίας ([www.onek.org.cy](http://www.onek.org.cy)) .

Η Υπηρεσία θα δημοσιεύει τις ακόλουθες πληροφορίες:

* Τις επιχορηγήσεις (τα τελικά ποσά που καταβάλλονται από το Λογιστήριο του ΟΝΕΚ) για ποσό €5,000 και άνω.
* Την ακριβή επωνυμία των Νομικών Προσώπων
* Την κωδικοποίηση για τα φυσικά πρόσωπα (Φ.Π. 1,2…)
* Την κωδικοποίηση για τις άτυπες ομάδες νέων ( Α.Ο.Ν. 1.2…)

Κατόπιν άδειας τήρησης των δεδομένων προσωπικού χαρακτήρα από τον Επίτροπο Προστασίας Δεδομένων Προσωπικού Χαρακτήρα, όλα τα δεδομένα προσωπικού χαρακτήρα των αιτητών και δικαιούχων (π.χ. ονοματεπώνυμο, διεύθυνση, βιογραφικό σημείωμα κ.λπ.) που περιέχονται στις ηλεκτρονικές φόρμες (αίτηση, τελικός απολογισμός), τηρούνται στο Λογισμικό Σύστημα και χρησιμοποιούνται αποκλειστικά και μόνο για το σκοπό τον οποίο προορίζονται.

**14. ΣΤΟΙΧΕΙΑ ΕΠΙΚΟΙΝΩΝΙΑΣ**

Τηλέφωνα επικοινωνίας: **22402615 / 22402617 / 25443079**

Ηλεκτρονική διεύθυνση: [protovoulies@onek.org.cy](mailto:protovoulies@onek.org.cy), [echrysostomou@onek.org.cy](mailto:echrysostomou@onek.org.cy), [aloizou@onek.org.cy](mailto:aloizou@onek.org.cy)

[mconstantinou@onek.org.cy](mailto:mconstantinou@onek.org.cy)

**15. ΑΝΑΘΕΩΡΗΣΗΣ ΟΔΗΓΟΥ**

Το Διοικητικό Συμβούλιο διατηρεί το δικαίωμα αναθεώρησης σημείων του Οδηγού κατά τη διάρκεια του έτους. Η οποιαδήποτε αναθεώρηση θα ανακοινώνεται στην ιστοσελίδα του ΟΝΕΚ.

**16. ΑΠΟΠΟΙΗΣΗ**

Oι πληροφορίες που παρέχονται από την Υπηρεσία προφορικά είναι συμβουλευτικού και μόνο χαρακτήρα και καταβάλλεται κάθε δυνατή προσπάθεια να είναι ακριβείς και επίκαιρες. Διευκρινίζεται όμως ότι οι πληροφορίες αυτές δεν αποσκοπούν στο να υποκαταστήσουν τον παρόντα Οδηγό του Προγράμματος.

**Παράρτημα 1. ΕΠΙΛΕΞΙΜΕΣ ΔΡΑΣΤΗΡΙΟΤΗΤΕΣ ΚΑΙ ΔΑΠΑΝΕΣ / ΑΝΩΤΑΤΑ ΠΟΣΑ ΕΠΙΧΟΡΗΓΗΣΗΣ**

* Τονίζεται ότι τα ανώτατα ποσά επιχορήγησης δύνανται να μειωθούν ανάλογα με τις εκάστοτε οικονομικές δυνατότητες του Προϋπολογισμού του Οργανισμού Νεολαίας Κύπρου.
* Για το ύψος των επιλέξιμων δαπανών θα λαμβάνονται υπόψη οι τρέχουσες τιμές αγοράς και ο αριθμός των συμμετεχόντων.

|  |  |  |
| --- | --- | --- |
| **ΕΙΔΟΣ ΔΡΑΣΤΗΡΙΟΤΗΤΑΣ** | **ΕΠΙΛΕΞΙΜΕΣ ΔΑΠΑΝΕΣ** | **ΑΝΩΤΑΤΟ ΠΟΣΟ[[7]](#footnote-8)**  **(Ευρώ)** |
| **ΣΥΝΕΔΡΙΟ:**  ΤΑΚΤΙΚΟ ΣΥΝΕΔΡΙΟ ΟΡΓΑΝΩΣΕΩΝ ΝΕΟΛΑΙΑΣ  (Δράση 1)  ΣΥΝΕΔΡΙΟ/ΣΕΜΙΝΑΡΙΟ/ΗΜΕΡΙΔΑ  (Δράση 1)  ΔΙΕΘΝΕΣ ΣΥΝΕΔΡΙΟ  (Δράση 1)  ΕΡΓΑΣΤΗΡΙΟ  (Δράση 1)  Ανώτατος αριθμός εργαστηρίων 4.  ΣΥΜΜΕΤΟΧΗ ΝΕΩΝ ΣΕ ΣΥΝΕΔΡΙΑ / ΣΕΜΙΝΑΡΙΑ, ΣΕ ΔΙΕΘΝΗ ΦΟΡΑ ΚΑΙ ΕΚΠΡΟΣΩΠΗΣΕΙΣ ΣΕ ΕΥΡΩΠΑΙΚΟΥΣ ΚΑΙ ΔΙΕΘΝΕΙΣ ΔΙΑΓΩΝΙΣΜΟΥΣ.  (Δράση 6.2) | 1. Ενοίκιο αίθουσας[[8]](#footnote-9) 2. Τεχνικός εξοπλισμός (ήχος, φωτισμός κ.ά. ) 3. Σχεδιασμός και εκτύπωση προσκλήσεων και διαφημιστικών / ενημερωτικών εντύπων 4. Διαφήμιση/προβολή 5. Μεταφορά συνέδρων (εντός Κύπρου) 6. Μεταφορά συνέδρων ( από το εξωτερικό) 7. Διάλειμμα/καφές 8. Φιλοξενία εισηγητών από εξωτερικό (διαμονή και διατροφή) 9. Μεταφράσεις/Διερμηνείς 10. Υλικά συνέδρων (folders, πέννες κλπ) 11. Ταχυδρομικά έξοδα 12. Αμοιβή εκπαιδευτών (για τα εργαστήρια)   Για την διοργάνωση Εργαστηρίου και στην περίπτωση που η θεματική είναι σχετική μπορεί να περιληφθεί μία από τις εξής δραστηριότητες: Αιμοδοσία, Δεντροφύτευση.  Τα ανώτατα ποσά επιχορήγησης των δραστηριοτήτων ισχύουν όπως αναλύονται / περιγράφονται στο Παράρτημα Ι του Οδηγού.   1. Αεροπορικό εισιτήριο οικονομικής θέσης   Για νέους/νέες που εκπροσωπούν τον ΟΝΕΚ στο εξωτερικό, υποβάλλεται αίτηση στο πλαίσιο του Προγράμματος Πρωτοβουλίες Νέων. Το ποσό που εγκρίνεται θα είναι το ανώτατο ποσό που καθορίζει ο ΟΔΗΓΌΣ (δηλ. το ανώτατο ποσό του αεροπορικού εισιτηρίου ανάλογα με τον προορισμό και €100 ημερησίως, ανάλογα με τις μέρες διαμονής ).  Το τελικό ποσό που θα καταβάλλεται θα αντιστοιχεί στις πραγματικές δαπάνες με την προϋπόθεση ότι αυτές θα δικαιολογούνται με την υποβολή τιμολόγιου αγοράς εισιτηρίου, ξενοδοχείου, διατροφής καθώς και τα Boarding passes). | **ΓΙΑ ΟΡΓΑΝΩΣΕΙΣ ΝΕΟΛΑΙΑΣ ΜΕ ΠΑΓΚΥΠΡΙΑ ΔΡΑΣΗ**  **8.000 (για τριήμερο συνέδριο)**  **5.000 (για διήμερο συνέδριο)**  **2.500(για μονοήμερο συνέδριο)**  **ΓΙΑ ΟΡΓΑΝΩΣΕΙΣ ΝΕΟΛΑΙΑΣ ΧΩΡΙΣ ΠΑΓΚΥΠΡΙΑ ΔΡΑΣΗ**  **4.000 (για τριήμερο συνέδριο)**  **2.500 (για διήμερο συνέδριο)**  **1.500 (για μονοήμερο συνέδριο)**    Για ένα εργαστήριο 300, για δύο εργαστήρια μέχρι 500 για τρία μέχρι 800 και για τέσσερα μέχρι 1000  **Ελλάδα:**  **200**    **Ευρώπη/**  **Μέση Ανατολή: 400**  **Άλλος προορισμός:**  **1.000**  **100 ημερησίως**  **Για διαμονή και διατροφή για εκπροσώπους του ΟΝΕΚ.** |
|  |  |  |
| ΠΟΛΙΤΙΣΤΙΚΗ ΔΡΑΣΤΗΡΙΟΤΗΤΑ  (Δράση 5.1 )  Θεατρική παράσταση  Μουσική παράσταση  Παράσταση χορού  Συναυλία  Μουσικοί ή /και χορευτικοί διαγωνισμοί  (Δράση 5.1)  ΈΚΘΕΣΗ  (Δράση 5.2)  (Μία φορά το έτος)  ΠΑΡΑΓΩΓΗ ΔΙΣΚΟΥ/ ΜΙΝΙ ΤΑΙΝΙΑΣ / ΝΤΟΚΙΜΑΝΤΕΡ  (Δράση 5.2)  (Μία φορά το έτος)  ΣΥΓΓΡΑΦΙΚΟ ΕΡΓΟ  (Δράση 6.3.2)  (Μία φορά το έτος)  ΕΜΠΛΟΥΤΙΣΜΟΣ ΒΙΒΛΙΟΘΗΚΗΣ  (Δράση 6.3.1)  (Μία φορά το έτος) | 1. Ενοίκιο χώρου 2. Τεχνικός Εξοπλισμός (ήχος & φωτισμός) 3. Υλικός Εξοπλισμός ( καρέκλες, τραπέζια ) 4. Σκηνικά (κατασκευή ή ενοικίαση) 5. Σχέδιο ασφάλειας και υγείας 6. Φόρος θεάματος   7. Ενοίκιο κοστουμιών  8. Διαφήμιση/προβολή/ εκτυπωτικά   1. Αγορά καλλιτεχνικών υπηρεσιών[[9]](#footnote-10) 2. Αμοιβή κριτών σε περίπτωση διαγωνισμού 3. Φιλοξενία καλλιτεχνών 4. Ασθενοφόρο 5. Πνευματικά Δικαιώματα 6. Συνεργείο Καθαρισμού 7. Ενοίκιο χώρου 8. Ειδικός εξοπλισμός για την έκθεση 9. Διαφήμιση / Προβολή 10. Σνάκ – ποτά 11. Κόστος Παραγωγής 12. Κόστος έκδοσης 13. Αγορά Βιβλίων | **ΓΙΑ ΟΡΓΑΝΩΣΕΙΣ ΝΕΟΛΑΙΑΣ ΜΕ ΠΑΓΚΥΠΡΙΑ ΔΡΑΣΗ**  **5.000**    **ΓΙΑ ΟΡΓΑΝΩΣΕΙΣ ΝΕΟΛΑΙΑΣ ΧΩΡΙΣ ΠΑΓΚΥΠΡΙΑ ΔΡΑΣΗ**  **2.500**  **1.200**  **2.000**  **1.500**  **( Οι Οργανώσεις Νεολαίας ΧΩΡΙΣ Παγκύπρια Δράση δεν είναι δικαιούχος της Δρ. 6.3.2)**  **300** |
|  |  |  |
| ΚΟΙΝΩΝΙΚΕΣ ΠΑΡΕΜΒΑΣΕΙΣ  (Δράση 2.1)  Δράσεις για προστασία του περιβάλλοντος  Δράσεις πρόληψης  Δράσεις κοινωνικές διακρίσεις  Δράσεις για υγεία, ψυχική υγεία και ευεξία των νέων  Δράσεις κοινωνικής προσφοράς και αλληλεγγύης  ΑΙΜΟΔΟΣΙΑ  (Δράση 2.2)  ΔΕΝΤΡΟΦΥΤΕΥΣΗ  (Δράση 2.3)  ΑΘΛΗΤΙΚΗ ΔΡΑΣΤΗΡΙΟΤΗΤΑ  (Δράση 2.4)  ΕΚΔΡΟΜΗ  (Δράση 4)  ΜΟΝΟΗΜΕΡΗ Ή ΚΑΙ ΔΙΗΜΕΡΗ | Για την διοργάνωση Κοινωνικών Παρεμβάσεων ισχύουν οι επιλέξιμες δαπάνες, όπως και τα ανώτατα ποσά επιχορήγησης, των δραστηριοτήτων όπως αναλύονται/ περιγράφονται στο Παράρτημα Ι του παρόντος Οδηγού.   1. Έξοδα Φιλοξενίας 2. Διαφημιστικό υλικό 3. Αμοιβή νοσηλευτικού προσωπικού 4. Αγορά Δενδρυλλίων 5. Αγορά κηπουρικού εξοπλισμού (Μία φορά το χρόνο) 6. Σνάκ / Ποτά 7. Ενοικίαση γηπέδου 8. Διαιτησία 9. Μεταφορικά 10. Σνακ/ποτά 11. Ιατρική υποστήριξη      1. Διαμονή/διατροφή 2. Μεταφορικά (λεωφορείο 20 ή 52 θέσεων) 3. Είσοδος σε μουσείο ή / και σε αρχαιολογικούς χώρους 4. Ασφάλιση συμμετεχόντων | **300**  **300**  **1.200**  **ΓΙΑ ΟΡΓΑΝΩΣΕΙΣ ΝΕΟΛΑΙΑΣ ΜΕ ΠΑΓΚΥΠΡΙΑ ΔΡΑΣΗ**  30€ το άτομο, την ημέρα με 50συμμετέχοντες ως ελάχιστο αριθμό  **ΓΙΑ ΟΡΓΑΝΩΣΕΙΣ ΝΕΟΛΑΙΑΣ ΧΩΡΙΣ ΠΑΓΚΥΠΡΙΑ ΔΡΑΣΗ**  30€ το άτομο, την ημέρα με 20 συμμετέχοντες ως ελάχιστο αριθμό |
| ΕΚΣΤΡΑΤΕΙΑ  (Δράση 2)  ΦΕΣΤΙΒΑΛ  (Δράση 5.1) | Για την διοργάνωση Ε**κστρατείας ή Φεστιβάλ** ισχύουν οι επιλέξιμες δαπάνες όπως και τα ανώτατα ποσά επιχορήγησης των δραστηριοτήτων όπως αναλύονται / περιγράφονται ευρύτερα στο Παράρτημα Ι του Οδηγού.  Εκστρατεία : μπορεί να περιλαμβάνει μεταξύ άλλων δραστηριότητες όπως Εργαστήρι, Αθλητική Δραστηριότητα, Δεντροφύτευση, Αιμοδοσία  Φεστιβάλ: μπορεί να περιλαμβάνει μεταξύ άλλων δραστηριότητες όπως Συναυλία, Πολιτιστική Δραστηριότητα, Έκθεση, Αιμοδοσία.  Οι επιμέρους δραστηριότητες που εμπεριέχονται στη διοργάνωση εκστρατείας ή φεστιβάλ αποτελεί μία αίτηση και όχι περισσότερες. Τα ανώτατα ποσά είναι αυτά που αφορούν στην εκστρατεία και στο φεστιβάλ αντίστοιχα.  **Η διάρκεια των εκστρατειών που διοργανώνονται από τις Οργανώσεις Τοπικής Εμβέλειας θα πρέπει να εμπίπτει στη χρονική διάρκεια της περιόδου που αιτήθηκαν και εγκρίθηκαν από το Πρόγραμμα.** | **ΓΙΑ ΟΡΓΑΝΩΣΕΙΣ ΝΕΟΛΑΙΑΣ ΜΕ ΠΑΓΚΥΠΡΙΑ ΔΡΑΣΗ**  **Εκστρατεία:**  **Μέχρι 5,000 ημερησίως**  **Ανώτατο ποσό 15,000**  **Φεστιβάλ:**  **Μέχρι 5,000 ημερησίως**  **Ανώτατο ποσό 15,000**  **ΓΙΑ ΟΡΓΑΝΩΣΕΙΣ ΝΕΟΛΑΙΑΣ ΧΩΡΙΣ ΠΑΓΚΥΠΡΙΑ**  **Εκστρατεία :**  **Μέχρι 3,000**  **Φεστιβάλ:**  **Για μονοήμερο μέχρι 4,000**  **Για διήμερο μέχρι 8,000** |
|  |  |  |
| ΕΠΙΠΛΩΣΗ & ΔΙΑΜΟΡΦΩΣΗ ΧΩΡΩΝ ΝΕΟΛΑΙΑΣ  ΚΑΙ ΑΓΟΡΑ ΤΕΧΝΟΛΟΓΙΚΟΥ ΕΞΟΠΛΙΣΜΟΥ  (Δράση 6.4)  (Για τις Οργανώσεις Νεολαίας Παγκύπριας εμβέλειας Μία αίτηση κάθε δύο χρόνια)  (Για τις Οργανώσεις Τοπικής Εμβέλειας Μία αίτηση κάθε τρία χρόνια)  Κέντρα Νεότητας ΜΙΑ αίτηση κάθε ΔΥΟ χρόνια  «Επι | **ΕΠΙΠΛΩΣΗ & ΔΙΑΜΟΡΦΩΣΗ ΧΩΡΩΝ ΝΕΟΛΑΙΑΣ:**   1. Γραφεία και καρέκλες γραφείου 2. Γραφείο συνεδριάσεων με τις καρέκλες του 3. Τραπέζια και καρέκλες θαμώνων 4. Βιβλιοθήκη 5. Εξοπλισμός για υγιή απασχόληση σε ότι έχει σχέση με εσωτερικά επιτραπέζια παιχνίδια 6. Κατασκευαστικές εργασίες εντός του χώρου 7. Κατασκευαστικές εργασίες εντός του χώρου με σκοπό την διαρρύθμιση/ προσαρμογή τους ώστε να προσφέρουν ασφάλεια στους θαμώνες. 8. Άλλος προστατευτικός εξοπλισμός (πχ plexiglass) 9. Κατασκευή ράμπας για άτομα που χρησιμοποιούν τροχοκάθισμα 10. Τοποθέτηση κλιματιστικών και συσκευών θέρμανσης   **ΤΕΧΝΟΛΟΓΙΚΟΣ ΕΞΟΠΛΙΣΜΟΣ:**    1. Ηλεκτρονικός Υπολογιστής (σταθερός ή φορητός)  2. Εκτυπωτής (printer)   1. Πολυμηχάνημα 2. Τηλεόραση 3. Σύστημα μικροφωνικής με 2 ηχεία 4. Σύστημα αναπαραγωγής μουσικής (mp3 – cd player)   8. Προβολέας (projector)/οθόνη  9. Τηλεφωνικό κέντρο και εσωτερικό δίκτυο για Οργανώσεις Νεολαίας Παγκύπριας Εμβέλειας  10. Ειδικός θεραπευτικός εξοπλισμός για Ειδικές  Σχολές | **ΓΙΑ ΟΡΓΑΝΩΣΕΙΣ ΝΕΟΛΑΙΑΣ ΜΕ ΠΑΓΚΥΠΡΙΑ ΔΡΑΣΗ**  4.000  **ΓΙΑ ΟΡΓΑΝΩΣΕΙΣ ΝΕΟΛΑΙΑΣ ΧΩΡΙΣ ΠΑΓΚΥΠΡΙΑ ΔΡΑΣΗ**  2.000 |
|  |  |  |
| ΣΧΕΔΙΑ ΚΑΙΝΟΤΟΜΙΑΣ & ΔΗΜΙΟΥΡΓΙΚΟΤΗΤΑΣ  (Δράση 7) | Για την διοργάνωση Σχέδιων Καινοτομίας και Δημιουργικότητας ισχύουν οι επιλέξιμες δαπάνες των δραστηριοτήτων όπως αναλύονται / περιγράφονται ευρύτερα στο Παράρτημα Ι, του Οδηγού, χωρίς όμως να ισχύουν τα ανώτατα ποσά της κάθε δραστηριότητας ξεχωριστά. Στην περίπτωση δαπανών από τη δράση 6.4, δεν θα πρέπει να υπερβαίνουν το 20% του ανώτατου ποσού που ισχύει στη Δράση 7. | **3.000** |
| ΠΡΟΓΡΑΜΜΑ ΝΕΠΟΜΑΚ – ΑΠΟΔΗΜΟΙ ΚΥΠΡΙΟΙ ΝΕΟΙ \*  (Δράση 8) | Συμμετοχή των μελών της Νεολαίας της Παγκόσμιας Ομοσπονδίας Αποδήμων Κύπριων Νέων (NEΠOMAK) στο «NEPOMAK-Γνωρίστε την Κύπρο» και σε συνέδρια Αποδήμων. | **55.000** |

**ΜΗ ΕΠΙΛΕΞΙΜΕΣ ΔΑΠΑΝΕΣ ΚΑΙ ΔΡΑΣΤΗΡΙΟΤΗΤΕΣ**

Οποιεσδήποτε δεν αναφέρονται ρητά στο Παράρτημα 1.

**Παράρτημα 2. ΔΙΚΑΙΟΥΧΟΙ, ΜΕΓΙΣΤΟΣ ΑΡΙΘΜΟΣ ΥΠΟΒΟΛΗΣ ΑΙΤΗΣΕΩΝ ΚΑΙ ΠΡΟΥΠΟΘΕΣΕΙΣ**

|  |  |  |
| --- | --- | --- |
| **ΔΙΚΑΙΟΥΧΟΙ** | **ΔΡΑΣΕΙΣ / ΑΡΙΘΜΟΣ ΑΙΤΗΣΕΩΝ ΕΤΗΣΙΩΣ** | **ΠΡΟΫΠΟΘΕΣΕΙΣ ΔΡΑΣΕΩΝ** |
| ΚΑΤΗΓΟΡΙΑ Α’ :  **Άτυπες Ομάδες Νέων** | **Μία** φορά το χρόνο από τις πιο κάτω Δράσεις:  Δράση 1  Δράση 2  Δράση 4  Δράση 5.1 και 5.2 **( ΠΛΗΝ ΤΗΣ ΔΙΟΡΓΑΝΩΣΗΣ ΕΚΣΤΡΑΤΕΙΑΣ ΚΑΙ ΦΕΣΤΙΒΑΛ)**  Δράση 7  Δράση 6.2 | **Δράση 2.4 – Αθλητική Δραστηριότητα:**  Σε περίπτωση τουρνουά ο αριθμός των ομάδων πρέπει να είναι τουλάχιστον τέσσερις (4)  **Δράσεις (1, 2, 5.1, 7**)  Για τις πιο πάνω δράσεις πλην της δράσης 4, ο αριθμός των μελών της άτυπης ομάδας νέων πρέπει να είναι τουλάχιστον 4 άτομα.  **Δράση 4:**  Η εκδρομή μπορεί να είναι Μονοήμερη ή και Διήμερη. Οι συμμετέχοντες να είναι τουλάχιστον είκοσι (20) άτομα, με εξαίρεση τις Ειδικές Σχολές ή Σωματεία που ασχολούνται με άτομα με λιγότερες ευκαιρίες. Μαζί με την αίτηση πρέπει να υποβάλλεται αναλυτικό πρόγραμμα της εκδρομής.  **Δράση 6.2:**  Στην περίπτωση της ομαδικής συμμετοχής, ο εγκεκριμένος αριθμός συμμετεχόντων δεν θα ξεπερνά τα 10 άτομα.  Τα άτομα που χορηγούνται από τον ΟΝΕΚ για συμμετοχή τους σε συνέδριο/σεμινάριο στο εξωτερικό, θα πρέπει να μπορούν να ανταποκριθούν στο κάλεσμα του ΟΝΕΚ για αξιοποίηση των γνώσεων /εμπειριών που αποκόμισαν. |
| **Νέος και Νέα** | **Μία** φορά το χρόνο σε μια εκ των πιο κάτω Δράσεων:  Δράση 5.2  Δράση 6.2  Δράση 6.3.2  Δράση 7 | **Δράση 5.2** :  Μόνο σε ότι αφορά μεταξύ άλλων έκθεση ζωγραφικής, φωτογραφίας, γλυπτικής, παραγωγή δίσκου, παραγωγή ταινίας μικρού μήκους ή / και ντοκιμαντέρ.  **Δράση 6.2:**  Τα άτομα που χορηγούνται από τον ΟΝΕΚ για συμμετοχή τους σε συνέδριο/σεμινάριο στο εξωτερικό, θα πρέπει να μπορούν να ανταποκριθούν στο κάλεσμα του ΟΝΕΚ για αξιοποίηση των γνώσεων /εμπειριών που αποκόμισαν.  Σε περίπτωση ατομικών αιτήσεων από νέους κάτω των 18 ετών, στην αίτηση πρέπει να υπάρχει σαφής καθορισμός ενήλικα νόμιμου εκπροσώπου (γονέα ή κηδεμόνα), ο οποίος πρέπει να συνυπογράφει και την αίτηση. |
|  |  |  |
| **ΔΙΚΑΙΟΥΧΟΙ**  **ΚΑΤΗΓΟΡΙΑ Β’** | **ΔΡΑΣΕΙΣ / ΑΡΙΘΜΟΣ ΑΙΤΗΣΕΩΝ ΕΤΗΣΙΩΣ** | **ΠΡΟΫΠΟΘΕΣΕΙΣ ΔΡΑΣΕΩΝ** |
| Οργανώσεις Νεολαίας Παγκύπριας Εμβέλειας  **Οργανώσεις Νεολαίας ΧΩΡΙΣ Παγκύπρια Δράση** | **Χωρίς Περιορισμό** για όλες τις Δράσεις  ΠΛΗΝ των Δράσεων 6.1 και 8 στις οποίες δεν δικαιούνται να συμμετέχουν  Για τη δράση 6.4 έχουν δικαίωμα υποβολής ΜΙΑΣ αίτησης κάθε ΔΥΟ χρόνια.  Δικαίωμα υποβολής μέχρι **ΤΕΣΣΕΡΙΣ αιτήσεις ετησίως, με ανώτερο αριθμό υποβολής σε κάθε** περίοδο υποβολής τις 2 αιτήσεις.  Δράση 1  Δράση 2  Δράση 3  Δράση 4  Δράση 5.1 και 5.2  Δράση 6.2  Δράση 6.3.1  Δράση 6.4  Δράση 7  Για τη δράση 6.4 έχουν δικαίωμα υποβολής ΜΙΑΣ αίτησης κάθε ΤΡΙΑ χρόνια.  Για τις Δράσεις 6.1, 6.3.2 και 8 ΔΕΝ είναι δικαιούχοι. | Οι Οργανώσεις Νεολαίας που δικαιούνται υποβολή αιτήσεων χωρίς περιορισμό είναι όσες έχουν Παγκύπρια δράση, και πληρούν τα κριτήρια που αναγράφονται στο σημείο 6.1.2 (α) του Οδηγού.  Δράση 2.4 – Αθλητική Δραστηριότητα : Σε περίπτωση τουρνουά ο αριθμός των ομάδων πρέπει να είναι τουλάχιστον τέσσερις (4).  Δράση 4: Η εκδρομή μπορεί να είναι μονοήμερη ή Διήμερη Οι συμμετέχοντες να είναι τουλάχιστον είκοσι (50). Μαζί με την αίτηση πρέπει να υποβάλλεται αναλυτικό πρόγραμμα της εκδρομής.  Δράση 6.2: Στην περίπτωση της ομαδικής συμμετοχής, ο εγκεκριμένος αριθμόςσυμμετεχόντων δεν θα ξεπερνά τα 10 άτομα.  Τα άτομα που χορηγούνται από τον ΟΝΕΚ για συμμετοχή τους σε συνέδριο/σεμινάριο στο εξωτερικό, θα πρέπει να μπορούν να ανταποκριθούν στο κάλεσμα του ΟΝΕΚ για αξιοποίηση των γνώσεων /εμπειριών που αποκόμισαν.  Οι Οργανώσεις Νεολαίας ΧΩΡΙΣ Παγκύπρια Δράση είναι όσες πληρούν τα κριτήρια που αναγράφονται στο σημείο 6.1.2 (β) του Οδηγού.  Δράση 2.4 – Αθλητική Δραστηριότητα:  Σε περίπτωση τουρνουά ο αριθμός των ομάδων πρέπει να είναι τουλάχιστον τέσσερις (4).  Δράση 4*:*  Η εκδρομή μπορεί να είναι μονοήμερη ή Διήμερη. Οι συμμετέχοντες να είναι τουλάχιστον είκοσι (20). Μαζί με την αίτηση πρέπει να υποβάλλεται αναλυτικό πρόγραμμα της εκδρομής.  Δράση 6.2:  Στην περίπτωση της ομαδικής συμμετοχής, ο εγκεκριμένος αριθμός συμμετεχόντων δεν θα ξεπερνά τα 10 άτομα.  Τα άτομα που χορηγούνται από τον ΟΝΕΚ για συμμετοχή τους σε συνέδριο/σεμινάριο στο εξωτερικό, θα πρέπει να μπορούν να ανταποκριθούν στο κάλεσμα του ΟΝΕΚ για αξιοποίηση των γνώσεων /εμπειριών που αποκόμισαν. |
|  |  |  |
| **ΔΙΚΑΙΟΥΧΟΙ**  **ΚΑΤΗΓΟΡΙΑ Γ’** |  |  |
| **ΚΕΝΤΡΑ ΝΕΟΤΗΤΑΣ** | Τα Κ.Ν. έχουν δικαίωμα υποβολής **ΔΥΟ** αιτήσεων σε κάθε περίοδο υποβολής αιτήσεων για όλες τις Δράσεις ΠΛΗΝ των Δράσεων 6.1, 6.3.2 και 8.  Τα Κ.Ν. για τη δράση 6.4 έχουν δικαίωμα υποβολής ΜΙΑΣ αίτησης κάθε ΔΥΟ χρόνια. | Κέντρα Νεότητας είναι όσα είναι μέλη του Κυπριακού Οργανισμού Κέντρων Νεότητας (ΚΟΚΕΝ), όπως αυτό περιγράφεται στο σημείο 6.1.3 του Οδηγού.  Δράση 2.4 – Αθλητική Δραστηριότητα:  Σε περίπτωση τουρνουά ο αριθμός των ομάδων πρέπει να είναι τουλάχιστον τέσσερις (4).  Δράση 4:  Η εκδρομή μπορεί να είναι μονοήμερη ή Διήμερη. Οι συμμετέχοντες να είναι τουλάχιστον είκοσι (20). Μαζί με την αίτηση πρέπει να υποβάλλεται αναλυτικό πρόγραμμα της εκδρομής.  Δράση 6.2:  Στην περίπτωση της ομαδικής συμμετοχής, ο εγκεκριμένος αριθμός συμμετεχόντων δεν θα ξεπερνά τα 10 άτομα.  Τα άτομα που χορηγούνται από τον ΟΝΕΚ για συμμετοχή τους σε συνέδριο/σεμινάριο στο εξωτερικό, θα πρέπει να μπορούν να ανταποκριθούν στο κάλεσμα του ΟΝΕΚ για αξιοποίηση των γνώσεων /εμπειριών που αποκόμισαν. |

1. Οι Φοιτητικές Οργανώσεις που δικαιούνται ετήσιας επιχορήγησης είναι αυτές που έχουν ευρεία και διαχρονική δράση και εκπροσώπηση, στο φοιτητικό κίνημα. [↑](#footnote-ref-2)
2. Με τον καταρτισμό της ηγεσίας της ΠΣΕΜ σε Σώμα μετά και το εκλογικό της συνέδριο, υποβάλλεται αίτηση στην οποία καταγράφονται όλες οι δραστηριότητες που θα πραγματοποιούνται καθ’ όλη τη διάρκεια της θητείας της. Για την κάθε δραστηριότητα θα αναγράφονται οι επιλέξιμες δαπάνες, όπως αυτές καθορίζονται στον Οδηγό του Προγράμματος, χωρίς απαραίτητα να κατατίθεται ο προϋπολογισμός της κάθε δαπάνης ξεχωριστά. [↑](#footnote-ref-3)
3. Στην κατηγορία αυτή δεν εντάσσονται οι τακτικές εκδόσεις εφημερίδων, περιοδικών, ημερολογίων και γενικά οποιασδήποτε άλλης τακτικής έκδοσης. [↑](#footnote-ref-4)
4. Στην κατηγορία αυτή δεν εντάσσονται οι εκδόσεις που κυκλοφορούν σε μορφή φωτοτυπίας. [↑](#footnote-ref-5)
5. Όσον αφορά στην έκδοση συγγραφικού έργου θα πρέπει στο έντυπο να αναγράφεται η εξής πρόταση: « με την επιχορήγηση της έκδοσης δεν εξυπακούεται η αποδοχή από τον ΟΝΕΚ του περιεχομένου που εκφράζεται σ’ αυτήν» [↑](#footnote-ref-6)
6. **Παράδειγμα για την υποβολή παραστατικών**: Σε περίπτωση που οι εγκεκριμένες επιλέξιμες δαπάνες μίας αίτησης είναι €20,000 και η βαθμολογία της αίτησης ανέρχεται στο 80%, τότε οι αιτητές καλούνται να υποβάλουν παραστατικά ποσού €16,000, νοουμένου ότι ο αριθμός των παραστατικών που θα υποβληθεί δεν θα είναι μικρότερος από το 70% του αριθμού των επιλέξιμων δαπανών ( π.χ. εάν οι επιλέξιμες δαπάνες είναι 10, τότε θα πρέπει να υποβληθεί το 70% αυτών, δηλαδή 7 παραστατικά). [↑](#footnote-ref-7)
7. Το Διοικητικό Συμβούλιο δύναται να επανακαθορίσει το ανώτατο ποσό ανά κατηγορία δικαιούχου, ανά δράση και ανά περίοδο. [↑](#footnote-ref-8)
8. Για την πραγματοποίηση συνεδρίων / ημερίδων / εργαστηρίων, οι αιτητές μπορούν να χρησιμοποιούν τις αίθουσες που διαθέτει ο ΟΝΕΚ στα γραφεία του στη Λευκωσία, στα Κέντρα Πληροφόρησης Νέων, στα Πολύκεντρα Νεολαίας. Οι αίθουσες είναι πλήρως εξοπλισμένες και παραχωρούνται ΔΩΡΕΑΝ. Ο δικαιούχος επιβαρύνεται με €15.00 / ώρα, ΜΟΝΟ σε περίπτωση που οι αίθουσες χρησιμοποιηθούν πέραν από τις συνήθεις ώρες λειτουργίας των προαναφερθέντων χώρων. [↑](#footnote-ref-9)
9. Με τον όρο αυτό εννοείται η οποιαδήποτε αμοιβή αφορά στην αγορά υπηρεσιών από επαγγελματίες καλλιτέχνες (π.χ. σκηνογράφο, σκηνοθέτη, ηθοποιοί, χορογράφο, κ.ά.). [↑](#footnote-ref-10)